title: Odluka Vijeća (ZVSP) 2018/611 od 19. travnja 2018. o izmjeni Odluke (ZVSP) 2016/849 o mjerama ograničavanja protiv Demokratske Narodne Republike Koreje

text:
               20.4.2018

               HR

               Službeni list Europske unije

               L 101/70

         ODLUKA VIJEĆA (ZVSP) 2018/611
   od 19. travnja 2018.
   o izmjeni Odluke (ZVSP) 2016/849 o mjerama ograničavanja protiv Demokratske Narodne Republike Koreje
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 27. svibnja 2016. donijelo Odluku (ZVSP) 2016/849 (1) kojom se utvrđuju mjere ograničavanja protiv Demokratske Narodne Republike Koreje (DNRK).

               (2)

               DNRK nastavlja svoje nuklearne i balističke programe čime krši svoje obveze kako je navedeno u nekoliko rezolucija Vijeća sigurnosti Ujedinjenih naroda. Ti se programi djelomično financiraju nezakonitim prijenosima sredstava i gospodarskih izvora.

               (3)

               Na popis osoba i subjekata u Prilogu II. Odluci (ZVSP) 2016/849 trebalo bi dodati četiri osobe koje su osigurale prijenos imovine ili izvora koji bi mogli financijski doprinijeti programima DNRK-a povezanima s nuklearnim oružjem, balističkim projektilima ili drugim oružjem za masovno uništavanje.

               (4)

               Prilog II. Odluci (ZVSP) 2016/849 trebalo bi stoga na odgovarajući način izmijeniti,

         DONIJELO JE OVU ODLUKU:
   Članak 1.
   Prilog II. Odluci (ZVSP) 2016/849 mijenja se kako je navedeno u Prilogu ovoj Odluci.
   Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 19. travnja 2018.

            Za Vijeće

            Predsjednica

         E. ZAHARIEVA

      (1)  Odluka Vijeća (ZVSP) 2016/849 od 27. svibnja 2016. o mjerama ograničavanja protiv Demokratske Narodne Republike Koreje i o stavljanju izvan snage Odluke 2013/183/ZVSP (SL L 141, 28.5.2016., str. 79.).

      PRILOG
      Prilog II. Odluci (ZVSP) 2016/849 mijenja se kako slijedi:

                  1.

                  Naslov II. zamjenjuje se sljedećim:„II.   Osobe i subjekti koji pružaju financijske usluge ili osiguravaju prijenos imovine ili izvora koji bi mogli doprinijeti programima DNRK-a povezanima s nuklearnim oružjem, balističkim projektilima ili drugim oružjem za masovno uništavanje”.

                  2.

                  Pod naslovom II., sljedeći unosi dodaju se pod podnaslovom „A. Osobe”:

                              Ime

                              Drugo ime

                              Identifikacijski podaci

                              Datum uvrštenja na popis

                              Obrazloženje

                              „9.

                              KIM Yong Nam

                              KIM Yong-Nam, KIM Young-Nam, KIM Yong-Gon

                              Datum rođenja: 2.12.1947.
                              Mjesto rođenja: Sinuju, DNRK

                              20.4.2018.

                              Povjerenstvo stručnjaka identificiralo je KIMA Yonga Nama kao agenta Glavnog ureda za prikupljanje obavještajnih podataka (Reconnaissance General Bureau), subjekta koji su Ujedinjeni narodi uvrstili na popis. Povjerenstvo stručnjaka identificiralo je da su on i njegov sin KIM Su Gwang uključeni u obmanjujuće financijske prakse kojima bi se moglo doprinijeti programima DNRK-a povezanima s nuklearnim oružjem, balističkim projektilima ili drugim oružjem za masovno uništavanje. Dok je radio kao diplomat KIM Yong Nam otvorio je razne tekuće i štedne račune u Uniji te je bio uključen u razne velike bankovne doznake na bankovne račune unutar Unije ili na račune izvan Unije, među ostalim na račune koji glase na njegovog sina KIMA Sua Gwanga i snahu KIM Kyong Hui.

                              10.

                              DJANG Tcheul Hy

                              Datum rođenja: 11.5.1950.
                              Mjesto rođenja: Kangwon

                              20.4.2018.

                              DJANG Tcheul Hy bila je uz svojeg muža KIMA Yonga Nama, sina KIMA Sua Gwanga i snahu KIM Kyong Hui uključena u obmanjujuće financijske prakse kojima bi se moglo doprinijeti programima DNRK-a povezanima s nuklearnim oružjem, balističkim projektilima ili drugim oružjem za masovno uništavanje. Bila je vlasnica više bankovnih računa u Uniji koje je njezin sin KIM Su Gwang otvorio u njezino ime. Također je bila uključena u nekoliko bankovnih doznaka s računa njezine snahe KIM Kyong Hui na bankovne račune izvan Unije.

                              11.

                              KIM Su Gwang

                              KIM Sou-Kwang, KIM Sou-Gwang, KIM Son-Kwang, KIM Su-Kwang, KIM Soukwang

                              Datum rođenja: 18.8.1976.
                              Mjesto rođenja: Pjongjang, DNRK
                              Diplomat u Veleposlanstvu DNRK-a u Bjelarusu

                              20.4.2018.

                              Povjerenstvo stručnjaka identificiralo je KIMA Sua Gwanga kao agenta Glavnog ureda za prikupljanje obavještajnih podataka (Reconnaissance General Bureau), subjekta koji su Ujedinjeni narodi uvrstili na popis. Povjerenstvo stručnjaka identificiralo je da su on i njegov otac KIM Yong Nam uključeni u obmanjujuće financijske prakse kojima bi se moglo doprinijeti programima DNRK-a povezanima s nuklearnim oružjem, balističkim projektilima ili drugim oružjem za masovno uništavanje. KIM Su Gwang otvorio je više bankovnih računa u nekoliko država članica, među ostalim pod imenima članova obitelji. Dok je radio kao diplomat bio je uključen u razne velike bankovne doznake na bankovne račune unutar Unije ili na račune izvan Unije, među ostalim na račune koji glase na njegovu suprugu KIM Kyong Hui.

                              12.

                              KIM Kyong Hui

                              Datum rođenja: 6.5.1981.
                              Mjesto rođenja: Pjongjang, DNRK

                              20.4.2018.

                              KIM Kyong Hui bila je uz svojeg muža KIMA Sua Gwanga, svekra KIMA Yonga Nama i svekrvu DJANG Tcheul Hy uključena u obmanjujuće financijske prakse kojima bi se moglo doprinijeti programima DNRK-a povezanima s nuklearnim oružjem, balističkim projektilima ili drugim oružjem za masovno uništavanje. Primila je nekoliko bankovnih doznaka od svojeg muža KIMA Sua Gwanga i svekra KIMA Yonga Nama te je prenijela novac na račune izvan Unije pod svojim imenom ili imenom svoje svekrve DJANG Tcheul Hy.”


title: Odluka Komisije (EU) 2018/612 оd 7. travnja 2016. o državnoj potpori SA.28876 – 2012/C (ex CP 202/2009) koju je provela Grčka u korist lučkog terminala za kontejnere u Pireju (priopćeno pod brojem dokumenta C(2018) 1978) (Tekst značajan za EGP. )

text:
               20.4.2018

               HR

               Službeni list Europske unije

               L 101/73

         ODLUKA KOMISIJE (EU) 2018/612
   оd 7. travnja 2016.
   o državnoj potpori SA.28876 – 2012/C (ex CP 202/2009) koju je provela Grčka u korist lučkog terminala za kontejnere u Pireju

         (priopćeno pod brojem dokumenta C(2018) 1978)

   (Vjerodostojan je samo tekst na grčkom jeziku)
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije, a posebno njegov članak 108. stavak 2. prvi podstavak,
   budući da:
   1.   POSTUPAK

               (1)

               Komisija je 23. ožujka 2015. donijela konačnu odluku (1) („konačna odluka”) u kojoj je zaključila da je Grčka nezakonito i protivno članku 108. stavku 3. Ugovora o funkcioniranju Europske unije provela nespojive mjere potpore u korist društva Piraeus Container Terminal S.A. („PCT”) i njegova matičnog društva i vjerovnika Cosco Pacific Limited („Cosco”) te je naredila ukidanje mjera i povrat potpore dodijeljene predmetnim mjerama.

               (2)

               Grčka je 2. lipnja 2015. uložila žalbu na konačnu odluku pred Općim sudom Europske unije.

         2.   DETALJAN OPIS MJERE

   2.1.   Konačna odluka

               (3)

               Komisija je 2009. zaprimila pritužbe u pogledu nekoliko fiskalnih mjera koje su Zakonom 3755/2009 („zakon”) odobrene koncesionaru dijela luke Pirej, društvu Cosco i njegovu društvu kćeri PCT-u (2). Ta se oslobođenja odnose na početnu koncesiju koja je odobrena 2008. Komisija je 11. srpnja 2012. otvorila službeni istražni postupak u kojem je izrazila sumnje u ta oslobođenja od plaćanja poreza („odluka o pokretanju postupka”) (3). Komisija je 23. ožujka 2015. okončala službeni istražni postupak u tom predmetu i izrazila stajalište da sljedeće mjere predstavljaju nezakonitu i nespojivu državnu potporu (4):

                           —

                           oslobođenje od plaćanja poreza na dobit na nastale kamate do datuma puštanja u promet pristaništa III;

                           —

                           pravo na povrat PDV-a bez obzira na fazu provedbe predmeta ugovora; definicija pojma „sredstva rada” u svrhe primjene pravila o PDV-u; pravo na zatezne kamate od prvog dana nakon 60. dana od zahtjeva za povrat PDV-a;

                           —

                           prijenos poreznog gubitka bez vremenskog ograničenja;

                           —

                           izbor između tri metode amortizacije troškova ulaganja u obnovu pristaništa II. i izgradnju pristaništa III.;

                           —

                           oslobođenje od plaćanja administrativne pristojbe za ugovore o zajmovima i sve dodatne ugovore u vezi s financiranjem projekta;

                           —

                           oslobođenje od plaćanja poreza, administrativne pristojbe, doprinosa i drugih prava u korist države ili trećih stranaka u vezi s ugovorima između vjerovnika ugovora o zajmu 8 u skladu s kojima se prenose obveze i prava koja iz njih proizlaze;

                           —

                           oslobođenje od plaćanja administrativne pristojbe za bilo koju naknadu koju je Lučka uprava Pireja („PPA”) platila društvu PCT u skladu s ugovorom o koncesiji, koji je izvan područja primjene zakona o PDV-u;

                           —

                           zaštita u skladu s posebnim režimom za strana ulaganja.

               (4)

               U istoj je odluci Komisija zaključila da Grčka nije dodijelila državnu potporu oslobađanjem društva PCT od primjene pravila o prisilnom izvlaštenju (5).

         2.2.   Mjera koja se ocjenjuje: oslobođenje od plaćanja administrativne pristojbe za naknade koje je društvo PPA plaćalo društvu PCT
       (6)

               (5)

               U pogledu oslobođenja od plaćanja administrativne pristojbe za naknade koje je društvo PPA plaćalo društvu PCT, Komisija je u konačnoj odluci zaključila da je njime pružena selektivna prednost PCT-u zato što je oslobođen plaćanja administrativnih pristojbi u slučaju: a) naknade koju plaća društvo PPA zbog aktivacije kaznene odredbe u ugovoru o koncesiji i b) drugih vrsta naknade koje plaća društvo PPA, kao što su odštete povezane s ugovorom o koncesiji ili naknade za međunarodne povrede ugovora o koncesiji (7).

               (6)

               Kad je konkretno riječ o slučaju naknade koju je platilo društvo PPA zbog aktivacije kaznene odredbe (tj. slučaj pod točkom (a) u prethodnoj uvodnoj izjavi), Komisija je zaključila da se prednost dodijeljena društvu PCT sastojala od toga što je u takvim slučajevima bilo oslobođeno od plaćanja fiksne administrativne pristojbe (8) u takvim slučajevima. Taj se zaključak temeljio na tome da se, u skladu s opće primjenjivim okvirom, odnosno Zakona o administrativnim pristojbama (9) kako ga se tumači u kružnom dopisu 44/1987, za aktivaciju dodatnog ugovora povezanog s ugovorom koji podliježe PDV-u plaća fiksna administrativna pristojba (10).

               (7)

               Grčka je, međutim, u zahtjevu za poništenje konačne odluke pred Općim sudom navela da su fiksne administrativne pristojbe načelno ukinute od 2001. (11), odnosno prije nego što je zakonom 3755/2009 uvedeno predmetno oslobođenje u korist društva PCT.

         3.   OCJENA MJERE

               (8)

               Tijekom upravnog postupka koji je doveo do donošenja konačne odluke grčka tijela ni u jednom trenutku nisu Komisiji skrenula pozornost na činjenicu da su fiksne administrativne pristojbe ukinute od 2001. na temelju članka 25. Zakona 2873/2000. Grčka tijela nikad nisu spomenula tu činjenicu iako je odlukom o pokretanju postupka otvoren službeni istražni postupak iz članka 108. stavka 2. UFEU-a u odnosu na potpuno oslobođenje društva PCT od plaćanja administrativnih pristojbi (uključujući fiksne i razmjerne administrativne pristojbe), koje je društvu PCT dodijeljeno na temelju članka 2. stavka 10. Zakona (12). Stoga je, na temelju informacija dostupnih Komisiji u trenutku donošenja konačne odluke, Komisija imala pravo zaključiti da je člankom 2. stavkom 10. zakona društvu PCT odobrena nespojiva državna potpora time što je izuzeto od plaćanja fiksnih i razmjernih administrativnih pristojbi na naknadu koju je društvo PPA platilo društvu PCT na temelju ugovora o koncesiji (13).

               (9)

               Iako su grčka tijela kasno (14) obavijestila Komisiju o općem ukidanju fiksnih administrativnih pristojbi, Komisija, kao dobar upravitelj, iako nije obvezna izmijeniti konačnu odluku, ipak tu konačnu odluku želi izmijeniti kako bi u potpunosti odražavala sadašnje stanje. Konkretno, s obzirom na članak 25. zakona 2873/2000 Komisija više nema razloga smatrati da se oslobođenjem iz članka 2. stavka 10. zakona dodjeljuje prednost društvu PCT u slučaju kad društvo PPA plaća naknade PCT-u zbog aktivacije kaznene odredbe iz ugovora o koncesiji. U skladu s opće primjenjivim pravilima za tu vrstu plaćene naknade u vrijeme donošenja zakona 3755/2009 nije bila propisana nikakva administrativna pristojba. Stoga se predmetnim oslobođenjem od plaćanja administrativne pristojbe ne pruža selektivna prednost društvu PCT te ono u tom smislu ne predstavlja državnu potporu.

               (10)

               Budući da je Komisija s tom informacijom upoznata tek nakon donošenja konačne odluke u ovom predmetu, u duhu dobre javne uprave sad odlučuje izmijeniti svoju odluku od 23. ožujka 2015. u odnosu na posebnu prednost koju donosi mjera. Konačna odluka ni na koji se način ne mijenja u pogledu oslobođenja društva PCT od plaćanja (razmjerne) administrativne pristojbe koja je uobičajena za druge vrste naknade koje plaća društvo PPA (tj. slučajevi opisani pod točkom (b) u uvodnoj izjavi (5) ove Odluke).

         4.   ZAKLJUČAK

               (11)

               Komisija je u skladu s time odlučila da Grčka nije dodijelila državnu potporu društvu PCT u obliku oslobođenja od plaćanja administrativnih pristojbi u slučaju kad društvo PPA plaća PCT-u naknadu zbog aktivacije kaznene odredbe iz ugovora o koncesiji. Stoga mijenja svoju odluku od 23. ožujka 2015. u odnosu na taj aspekt te mjere. Svi ostali zaključci iz navedene odluke ostaju nepromijenjeni,

         DONIJELA JE OVU ODLUKU:
   Članak 1.
   U sedmoj točki članka 1. Odluke u predmetu SA.28876 u pogledu društava Container terminal Port Piraeus & Cosco Pacific Limited (SL L 269, 15.10.2015., str. 93.) dodaje se druga rečenica:

      „ovom mjerom nije obuhvaćena naknada društvu PCT zbog aktivacije kaznene odredbe iz ugovora o koncesiji, na koju se ionako ne plaća administrativna pristojba;”.

   Članak 2.
   Ova je Odluka upućena Helenskoj Republici.

      Sastavljeno u Bruxellesu 7. travnja 2016.

            Za Komisiju

         Margrethe VESTAGER

            Članica Komisije

      (1)  SL L 269, 15.10.2015., str. 93.

      (2)  Vidjeti uvodne izjave 10. do 19. konačne odluke.

      (3)  SL C 301, 5.10.2012., str. 55.

      (4)  Vidjeti članak 1. konačne odluke.

      (5)  Vidjeti članak 2. konačne odluke.

      (6)  Članak 2. stavak 10. Zakona 3755/2009.

      (7)  Vidjeti uvodne izjave 195. do 209. konačne odluke, a posebno uvodne izjave 202. do 205.

      (8)  Vidjeti uvodne izjave 201. do 203. konačne odluke.

      (9)  Uredba od 28. srpnja 1931., SL A 239 1931.

      (10)  Vidjeti uvodnu izjavu 197. konačne odluke.

      (11)  U skladu s člankom 25. Zakona 2873/2000.

      (12)  Vidjeti odjeljak 4.2.3.8 (uvodne izjave 194. do 203.) odluke o pokretanju postupka.

      (13)  Vidjeti i predmet C-390/06 Nuova Agricast EU:C:2008:224, točka 54.

      (14)  Prvi put u okviru zahtjeva za poništenje konačne odluke pred Općim sudom.


title: Odluka Komisije (EU) 2018/702 оd 8. svibnja 2018. o nacionalnim odredbama koje je prijavila Danska o dodavanju nitrita određenim mesnim proizvodima (priopćeno pod brojem dokumenta C(2018) 2721)

text:
               14.5.2018

               HR

               Službeni list Europske unije

               L 118/7

         ODLUKA KOMISIJE (EU) 2018/702
   оd 8. svibnja 2018.
   o nacionalnim odredbama koje je prijavila Danska o dodavanju nitrita određenim mesnim proizvodima

         (priopćeno pod brojem dokumenta C(2018) 2721)

   (Vjerodostojan je samo tekst na danskom jeziku)
   EUROPSKA KOMISIJA,
   uzimajući u obzir Ugovor o funkcioniranju Europske unije, a posebno njegov članak 114. stavak 6.,
   budući da:
   I.   ČINJENICE I POSTUPAK

               (1)

               Odlukom Komisije (EU) 2015/826 (1) odobrene su nacionalne odredbe Danske o dodavanju kalijeva nitrita (E 249) i natrijeva nitrita (E 250) („nitriti”) mesnim proizvodima iz Odluke br. 542 od 27. svibnja 2013. o prehrambenim aditivima (BEK nr. 542 af 27.5.2013. (tilsætningbekendtgørelsen), offentliggørelsesdato: 31.5.2013., Fødevareministeriet) o kojima je Kraljevina Danska obavijestila Komisiju dopisom od 25. studenoga 2014. u skladu s člankom 114. stavkom 4. Ugovora o funkcioniranju Europske unije (UFEU). Te su nacionalne odredbe odobrene do 22. svibnja 2018.

               (2)

               Uredbom (EZ) br. 1333/2008 Europskog parlamenta i Vijeća (2) utvrđuju se razine i drugi uvjeti uporabe nitritâ u mesnim proizvodima.

               (3)

               U skladu s Odlukom (EU) 2015/826 Danska bi trebala pratiti situaciju i prikupljati podatke o tome može li se primjenom razina propisanih Uredbom (EZ) br. 1333/2008 postići potrebna razina zaštite i, ako ne, bi li primjena tih razina dovela do neprihvatljivih rizika za ljudsko zdravlje.

               (4)

               Dopisom od 10. studenoga 2017. Danska je obavijestila Komisiju o svojoj namjeri da zadrži nacionalne odredbe o uporabi nitritnih aditiva u mesnim proizvodima, koje se razlikuju od onih iz Uredbe (EZ) br. 1333/2008. Kao popratnu dokumentaciju uz tu obavijest Danska je dostavila informacije koje uključuju podatke o potrošnji i uvozu mesnih proizvoda, izloženosti nitritima, analizi nitritâ u mesnim proizvodima i učestalosti botulizma te ažuriranu procjenu rizika Nacionalnog instituta za hranu Danskog tehničkog sveučilišta DTU.

         1.   ZAKONODAVSTVO UNIJE

   1.1.   ČLANAK 114. STAVCI 4. I 6. UFEU-A

               (5)

               Člankom 114. stavkom 4. UFEU-a određeno je da „Ako nakon što su Europski parlament i Vijeće, Vijeće ili Komisija usvojili neku mjeru za usklađivanje, država članica smatra da treba zadržati nacionalne odredbe na osnovi važnih potreba iz članka 36. ili u vezi sa zaštitom okoliša ili radnom okolinom, ona o tim odredbama i o razlozima njihova zadržavanja obavješćuje Komisiju.”.

               (6)

               U skladu s člankom 114. stavkom 6. UFEU-a Komisija u roku od šest mjeseci od obavijesti odobrava ili odbija nacionalne odredbe nakon što je provjerila jesu li one sredstvo proizvoljne diskriminacije ili prikrivenog ograničenja trgovine među državama članicama te stvaraju li prepreku funkcioniranju unutarnjeg tržišta.

         1.2.   UREDBA (EZ) br. 1333/2008

               (7)

               U skladu s općim načelima Uredbe (EZ) br. 1333/2008 odobrenje prehrambenog aditiva ovisi o razumnim tehnološkim potrebama, njegovoj prihvatljivosti sa zdravstvenog gledišta i tome da njegova uporaba ne dovodi potrošača u zabludu.

               (8)

               U Prilogu II. Uredbi (EZ) br. 1333/2008 utvrđen je popis prehrambenih aditiva Unije odobrenih za uporabu u hrani i uvjeti njihove uporabe. Samo prehrambeni aditivi koji se nalaze na popisu Unije mogu se stavljati na tržište kao takvi i upotrebljavati u hrani u skladu s ondje navedenim uvjetima uporabe.

               (9)

               Nitriti se već niz desetljeća upotrebljavaju u mesnim proizvodima, među ostalim kako bi se u kombinaciji s drugim čimbenicima osiguralo održanje mikrobiološke sigurnosti mesnih proizvoda, a pogotovo salamurenih mesnih proizvoda, čime se, među ostalim, sprječava množenje bakterije Clostridium botulinum, koja uzrokuje po život opasan botulizam. Istodobno se priznaje da prisutnost nitritâ u mesnim proizvodima može izazvati nastanak nitrozamina, za neke od kojih je utvrđeno da su kancerogeni. Zakonodavstvo u tom području mora stoga uspostaviti ravnotežu između rizika od nastanka nitrozaminâ zbog prisutnosti nitritâ u mesnim proizvodima, s jedne strane, i zaštitnog učinka nitritâ protiv množenja bakterija, a pogotovo onih koje uzrokuju botulizam, s druge strane.

               (10)

               U Uredbi (EZ) br. 1333/2008, u Prilogu II. dijelu E, u kategoriji hrane 8.3: „Mesni proizvodi” utvrđene su najveće dopuštene količine kalijeva nitrita (E 249) i natrijeva nitrita (E 250) koje se smiju dodati tijekom proizvodnje. Najveća dopuštena dodana količina jest 150 mg/kg općenito za većinu mesnih proizvoda i 100 mg/kg za sterilizirane mesne proizvode. Za nekoliko specificiranih salamurenih mesnih proizvoda koji se tradicionalno proizvode u određenim državama članicama najveća dopuštena dodana količina iznosi 180 mg/kg.

               (11)

               Kao iznimka od općeg pravila navedena u Uredbi (EZ) br. 1333/2008, u Prilogu II. dijelu E, u kategoriji hrane 8.3.4: „Tradicionalno salamureni mesni proizvodi s posebnim odredbama u pogledu nitrita i nitrata” utvrđene su najveće dopuštene razine ostataka na kraju postupka proizvodnje za određene specificirane tradicionalne salamurene mesne proizvode koji se proizvode tradicionalnim načinima proizvodnje. Najveće dopuštene razine ostataka koje se primjenjuju na različite skupine takvih proizvoda iznose 50 mg/kg, 100 mg/kg i 175 mg/kg, odnosno 175 mg/kg za Wiltshire bacon, dry cured bacon i slične proizvode te 100 mg/kg za Wiltshire ham i slične proizvode.

               (12)

               Najveće dopuštene razine ostataka iznimka su od općeg pravila o primjeni najvećih dopuštenih dodanih količina. Te se razine primjenjuju samo na posebne proizvode koji se tradicionalno proizvode u određenim državama članicama i za koje zbog prirode postupka proizvodnje nije moguće kontrolirati ulaznu količinu soli za soljenje koju meso apsorbira. Postupak proizvodnje tih posebnih proizvoda opisan je u Uredbi kako bi se omogućila identifikacija „sličnih proizvoda” i kako bi bilo jasno koji su proizvodi obuhvaćeni raznim najvećim dopuštenim razinama.

               (13)

               Najveće dopuštene razine prema Uredbi (EZ) br. 1333/2008 temelje se na mišljenjima Znanstvenog odbora za hranu (dalje u tekstu: „SCF”) iz 1990. (3) i 1995. (4) te na mišljenju Europske agencije za sigurnost hrane (dalje u tekstu: „EFSA”) od 26. studenoga 2003. (5) Najveće količine koje se mogu dodati odražavaju raspone navedene u tim znanstvenim mišljenjima, pri čemu se pobliže određuje da je do 100 mg/kg nitrita dopušteno u steriliziranim mesnim proizvodima, a 150 mg/kg u drugim mesnim proizvodima. S obzirom na veliku raznolikost (salamurenih) mesnih proizvoda i načina proizvodnje u Europskoj uniji, zakonodavac Unije smatrao je da nije moguće specificirati primjerenu razinu nitrita za svaki proizvod.

         2.   PRIJAVLJENE NACIONALNE ODREDBE

               (14)

               Nacionalne odredbe koje je Danska prijavila 10. studenoga 2017. sadržane su u Odluci br. 1044 od 4. rujna 2015. o aditivima u hrani (BEK nr. 1044 af 4.9.2015., Udskriftsdato:25.9.2017., Fødevareministeriet). Tom je odlukom izmijenjena Odluka br. 542 od 27. svibnja 2013., koja je prethodno prijavljena Komisiji i ocijenjena u kontekstu Odluke (EU) 2015/826.

               (15)

               Odlukom br. 1044 određeno je da se nitriti (E 249–250) mogu upotrebljavati u mesnim proizvodima isključivo pod uvjetima navedenima u njezinu Prilogu 3. Skupine prehrambenih proizvoda navedene u tom Prilogu odgovaraju kategorijama hrane navedenima u Prilogu II. Uredbi (EZ) br. 1333/2008 o prehrambenim aditivima i zamjenjuju uporabe koje proizlaze iz njega:

                           Prehrambeni proizvod

                           Količina dodanih nitrita (mg/kg)

                           8.3.1
                           Toplinski neobrađeni mesni proizvodi

                           Ukupno 60 mg/kg.
                           Međutim, u fermentiranim salamama ukupno 100 mg/kg.

                           8.3.2
                           Toplinski obrađeni mesni proizvodi

                           Ukupno 60 mg/kg.
                           U potpuno konzerviranim ili polukonzerviranim proizvodima ukupno 150 mg/kg.
                           U rullepølse (kobasici od rolanog mesa) ukupno 100 mg/kg.
                           U tradicionalnim danskim mesnim okruglicama i jetrenoj pašteti 0 mg/kg.

                           8.3.4
                           Tradicionalno salamureni mesni proizvodi s posebnim odredbama u pogledu nitritâ i nitratâ

                           Ukupno 60 mg/kg.
                           U slanini vrste Wiltshire i srodnim proizvodima ukupno 150 mg/kg.
                           U tradicionalnoj dimljenoj šunki (spegeskinke) i srodnim proizvodima 150 mg/kg.

               (16)

               Stoga se niža najveća dopuštena razina nitritâ (E 249 i E 250) od 60 mg/kg primjenjuje za mnoge vrste mesnih proizvoda, dok odgovarajuće najveće količine iz Uredbe (EZ) br. 1333/2008 iznose 100 mg/kg ili 150 mg/kg.

         3.   POSTUPAK

               (17)

               Dopisom od 10. studenoga 2017. Danska je obavijestila Komisiju o svojoj namjeri da zadrži nacionalne odredbe o uporabi nitritnih aditiva u mesnim proizvodima koje se razlikuju od onih iz Uredbe (EZ) br. 1333/2008. Kao popratnu dokumentaciju uz tu obavijest Danska je dostavila informacije koje uključuju podatke o potrošnji i uvozu mesnih proizvoda, izloženosti nitritima, analizi nitritâ u mesnim proizvodima i učestalosti botulizma te ažuriranu procjenu rizika Nacionalnog instituta za hranu DTU-a.

               (18)

               Komisija je u Službenom listu Europske unije objavila obavijest o prijavi (6) kako bi zainteresirane strane obavijestila o nacionalnim odredbama Danske te razlozima u potporu zahtjevu. Dopisom od 28. ožujka 2018. Komisija je ujedno obavijestila druge države članice o obavijesti i dala im priliku da dostave komentare na nju u roku od 30 dana. Komisija je u tom roku primila komentare Cipra.
               Cipar se ne protivi zahtjevu Danske u pogledu zadržavanja strožih nacionalnih propisa o uporabi nitritâ u mesnim proizvodima te uzima u obzir dansko stajalište prema kojemu su zatraženi propisi nužni zbog zaštite javnog zdravlja. Cipar može prihvatiti zahtjev uz uvjet da ti propisi neće činiti prepreku trgovini ili nesrazmjernu prepreku funkcioniranju unutarnjeg tržišta i moguću diskriminaciju proizvoda koji su proizvedeni u drugoj državi članici i kojima se trguje u Danskoj.

         4.   PONOVNA PROCJENA NITRITÂ

               (19)

               Uredbom Komisije (EU) br. 257/2010 (7) od EFSA-e se zahtijeva da ponovno procijeni sigurnost kalijeva nitrita (E 249) i natrijeva nitrita (E 250) kao prehrambenih aditiva. U okviru te ponovne procjene EFSA je ispitala prethodna mišljenja SCF-a i EFSA-e, ovisno o njihovoj dostupnosti, izvornu dokumentaciju, podatke koje su dostavili zainteresirani poslovni subjekti i/ili bilo koja druga zainteresirana strana te podatke koje su na raspolaganje stavile Komisija i države članice te je utvrdila svu relevantnu literaturu koja je objavljena od zadnje procjene svakog prehrambenog aditiva.

               (20)

               Podaci koje je Danska dostavila u prilog svojoj prethodnoj obavijesti (8) o potrošnji mesnih proizvoda, izloženosti nitritima, učestalosti botulizma i stvaranju nitrozaminâ u prerađenim mesnim proizvodima dostavljeni su EFSA-i sa zahtjevom da ih uzme u obzir tijekom ponovne procjene sigurnosti.

               (21)

               EFSA je 15. lipnja 2017. izdala znanstveno mišljenje o ponovnoj procjeni kalijeva nitrita (E 249) i natrijeva nitrita (E 250) (9). EFSA je utvrdila prihvatljivi dnevni unos (PDU) nitritnog iona od 0,07 mg/kg tjelesne mase po danu te procijenila da izloženost nitritima do koje dolazi zbog njihove upotrebe kao prehrambenih aditiva kod opće populacije ne prelazi taj PDU, osim neznatnog prekoračenja za djecu u najvišem percentilu. Ako bi se skupno razmatrali svi izvori izloženosti nitritima u prehrani (prehrambeni aditivi, prirodna prisutnost i kontaminacija), utvrdilo bi se prekoračenje PDU-a za dojenčad, malu i ostalu djecu pri prosječnoj izloženosti te za sve dobne skupine pri najvišoj izloženosti. Doprinos nitritâ u uporabi kao prehrambenih aditiva činila je oko 17 % (raspon od 1,5 do 36,0 %) ukupne izloženosti.

               (22)

               Nadalje, EFSA je zaključila da izloženost endogenim nitrozaminima ne predstavlja visok rizik. U pogledu izloženosti egzogenim nitrozaminima, EFSA je na temelju rezultata sustavne revizije provedene u cilju procjene odnosa između nitrita dodanih mesnim proizvodima i stvaranja nekih hlapljivih nitrozamina s najvišom razinom toksikološkog rizika zaključila da nije moguće jasno razlučiti N-nitrozo spojeve proizvedene od nitrita dodanih u skladu sa zakonskim ograničenjima od N-nitrozo spojeva proizvedenih na razini prehrambene matrice bez dodavanja nitrita. Stoga je ukupna izloženost izračunana iako se ne odnosi samo na uporabu nitrita kao prehrambenog aditiva. Postojala je određena zabrinutost u pogledu ukupne izloženosti egzogenim nitrozaminima na visokoj razini za sve dobne skupine osim za starije osobe.

               (23)

               Konačno, EFSA je potvrdila dokaze o povezanosti preformiranog N-nitrozodimetilamina i raka debelog crijeva, kao i neke dokaze o povezanosti između i. nitrita u prehrani i raka želuca; te ii. kombinacije nitrita i nitrata iz prerađenog mesa i raka debelog crijeva.

         5.   PRAĆENJE OD STRANE KOMISIJE

               (24)

               Komisija je 2014. dovršila preliminarnu studiju o praćenju provedbe propisa EU-a o nitritima u državama članicama. Studija se temeljila na odgovorima na upitnik koji je dostavljen svim državama članicama. Pokazalo se da je uobičajena količina nitrita dodanih nesteriliziranim mesnim proizvodima, uz pojedine iznimke, niža od najveće dopuštene razine EU-a, no viša od danskih razina. U izvješću je zaključeno da je potrebno dodatno istražiti mogućnost revizije trenutačnih najvećih dopuštenih razina nitrita.

               (25)

               Komisija je stoga pokrenula ad hoc studiju povezanu s uporabom nitritâ u industriji u različitim kategorijama mesnih proizvoda. U studiji dovršenoj 2016. zaključeno je da postoji mogućnost revizije trenutačnih najvećih dopuštenih razina nitrita odobrenih u okviru zakonodavstva EU-a.

               (26)

               Komisija će uzeti u obzir zaključke preliminarne studije s državama članicama, ad hoc studiju povezanu s uporabom nitritâ u industriji, ponovnu procjenu EFSA-e te podatke koje je dostavila Danska, u kontekstu moguće revizije najvećih dopuštenih razina nitritâ u skladu s Uredbom (EZ) br. 1333/2008.

         II.   PROCJENA

   1.   DOPUŠTENOST

               (27)

               U skladu s člankom 114. stavcima 4. i 6. UFEU-a država članica može, nakon usvajanja mjere za usklađivanje, zadržati svoje strože nacionalne odredbe na osnovi važnih potreba iz članka 36. UFEU-a ili u vezi sa zaštitom okoliša ili radnom okolinom, ako o tim nacionalnim odredbama obavijesti Komisiju i Komisija odobri te mjere.

               (28)

               Obavijest Danske odnosi se na nacionalne odredbe koje odstupaju od onih iz Priloga II. dijela E Uredbe (EZ) br. 1333/2008 u pogledu kalijeva nitrita (E 249) i natrijeva nitrita (E 250). Trenutačne danske odredbe već su u načelu postojale u trenutku kada su te najveće dopuštene razine bile izvorno propisane Direktivom 2006/52/EZ Europskog parlamenta i Vijeća (10).

               (29)

               Danskom Odlukom br. 1044 dopušta se dodavanje nitritâ mesnim proizvodima samo ako se ne prekoračuju utvrđene dodane količine. Ovisno o proizvodima o kojima je riječ, te najveće dopuštene količine iznose 0 mg/kg, 60 mg/kg, 100 mg/kg ili 150 mg/kg, što je za određene proizvode niže od količina propisanih Uredbom (EZ) br. 1333/2008. Nadalje, za razliku od Uredbe (EZ) br. 1333/2008 u danskim odredbama nema iznimki od načela utvrđivanja najvećih dopuštenih dodanih količina za nitrite, čime se ne dopušta stavljanje na tržište određenih mesnih proizvoda iz drugih država članica proizvedenih tradicionalnim načinima proizvodnje.

               (30)

               Danske su odredbe stoga strože od odredbi Uredbe (EZ) br. 1333/2008 utoliko što određuju niže najveće dopuštene dodane količine za nekoliko vrsta proizvoda (u mnogim slučajevima 60 mg/kg) i utoliko što na temelju najvećih dopuštenih razina ostataka ne dopuštaju stavljanje na tržište određenih tradicionalnih mesnih proizvoda.

               (31)

               U skladu s člankom 114. stavkom 4. UFEU-a obavijest je dopunjena opisom osnove za jednu ili više važnih potreba iz članka 36. UFEU-a, u ovom slučaju zaštite zdravlja i života ljudi. Memorandum danskog ministarstva okoliša i hrane i ažurirana procjena rizika Nacionalnog instituta za hranu DTU-a pružaju dodatne podatke o potrošnji i uvozu mesnih proizvoda, izloženosti nitritima, analizi nitritâ u mesnim proizvodima na danskom tržištu, učestalosti botulizma i stvaranju nitrozaminâ u prerađenim mesnim proizvodima.

               (32)

               U svjetlu svega navedenog Komisija smatra da je prijava koju je dostavila Danska kako bi dobila odobrenje za zadržavanje svojih nacionalnih odredbi o uporabi nitritâ u mesnim proizvodima dopuštena u skladu s člankom 114. stavkom 4. UFEU-a.

         2.   PROCJENA KORISTI

               (33)

               U skladu s člankom 114. stavkom 4. i člankom 114. stavkom 6. prvim podstavkom UFEU-a Komisija se mora uvjeriti da su svi uvjeti kojima se državi članici omogućuje zadržavanje njezinih nacionalnih odredbi kojima se odstupa od Unijine mjere usklađivanja iz tog članka ispunjeni.

               (34)

               Komisija posebno mora procijeniti jesu li nacionalne odredbe opravdane važnim potrebama navedenim u članku 36. UFEU-a ili su u vezi sa zaštitom okoliša ili radne okoline i da one ne premašuju ono što je potrebno kako bi se postigao namjeravani zakoniti cilj. Osim toga, kada Komisija smatra da nacionalne odredbe ispunjuju navedene uvjete, ona mora provjeriti, u skladu s člankom 114. stavkom 6. UFEU-a jesu li one sredstvo proizvoljne diskriminacije ili prikrivenog ograničenja trgovine među državama članicama te stvaraju li prepreku funkcioniranju unutarnjeg tržišta.

               (35)

               Potrebno je napomenuti da Komisija, u svjetlu vremenskog okvira utvrđenog člankom 114. stavkom 6. UFEU-a, prilikom ispitivanja opravdanosti nacionalnih mjera o kojima je obaviještena u skladu s člankom 114. stavkom 4. UFEU-a, mora kao temelj uzeti obrazloženja koja je navela država članica koja je poslala obavijest. Teret dokazivanja snosi država članica koja podnosi zahtjev i koja želi zadržati svoje nacionalne mjere.

               (36)

               Međutim kada Komisija raspolaže informacijama s obzirom na koje je možda potrebno revidirati Unijinu mjeru usklađivanja od koje prijavljene nacionalne odredbe odudaraju, ona može te informacije uzeti u obzir pri procjeni prijavljenih nacionalnih odredbi.

         2.1.   POLOŽAJ DANSKE

               (37)

               Danska tvrdi da njezino zakonodavstvo osigurava višu razinu zaštite zdravlja i života ljudi tako što propisuje niže najveće dopuštene dodane količine za nitrite nego što su propisane u Uredbi (EZ) br. 1333/2008 i ne dopušta stavljanje na tržište tradicionalnih mesnih proizvoda za koje se ne mogu ustanoviti ulazne količine. Danska naglašava da su odredbe njezina zakonodavstva bile u potpunosti usklađene s mišljenjem SCF-a iz 1990. i 1995. i smatra te odredbe opravdanima i s obzirom na mišljenje EFSA-e od 26. studenoga 2003. i dansku procjenu najnovijeg mišljenja EFSA-e od 15. lipnja 2017.

               (38)

               Prema mišljenju Danske, ukupne znanstvene procjene pokazuju da bi: (a) uporabu nitrita i nitrata trebalo što više smanjiti uporabom diferenciranih količina u skladu s tehničkim potrebama povezanima s različitim vrstama hrane, (b) uporabu nitrita i nitrata trebalo regulirati u skladu s količinama koje se dodaju, a ne u skladu s količinama ostataka i (c) potrebno konzerviranje trebalo postići uporabom količina koje preporučuje EFSA (2003.). U tom pogledu Danska smatra da njezine nacionalne odredbe sustavno poštuju te preporuke, dok to Uredba (EZ) br. 1333/2008 ne čini u pogledu nitritâ.

               (39)

               Danska smatra da se zabrinutost u pogledu uporabe količina nitrita dopuštenih u skladu s Uredbom (EZ) br. 1333/2008 posebno odnosi na povećan rizik od stvaranja nitrozaminâ. Suprotno najnovijem mišljenju EFSA-e, Danska smatra da stvaranje i hlapljivih i nehlapljivih nitrozamina ovisi o količini dodanih nitrita, dok EFSA smatra da ta veza postoji samo kod nehlapljivih nitrozamina. Znanstveno je dokazano da su mnogi hlapljivi nitrozamini kancerogeni i genotoksični, dok novije epidemiološke studije upućuju na vezu između potrošnje mesnih proizvoda i razvoja različitih oblika raka. To ide u prilog ograničenjima za uporabu nitritâ kao aditiva. Danska također naglašava da granična vrijednost PDU-a nije velika za malu djecu, koja su, prema sadašnjem izračunu za dansko stanovništvo, najizloženija nitritima.

               (40)

               Danska ujedno naglašava da njezine nacionalne odredbe postoje već mnogo godina i da nikada nije bilo problema s konzerviranjem predmetnih proizvoda. Nadalje, ona ima relativno nisku stopu botulizma u usporedbi s drugim državama članicama EU-a, a od 1980. nije zabilježen ni jedan slučaj uzrokovan potrošnjom mesnih proizvoda. Danska napominje da u Danskoj od 2006. nije zabilježen ni jedan slučaj botulizma. Stoga se još uvijek smatra da danske odredbe o uporabi nitritâ u mesnim proizvodima pružaju sveobuhvatnu zaštitu od otrovanja hranom.

               (41)

               U memorandumu danskog Ministarstva okoliša i hrane pruženi su dodatni podaci o potrošnji i uvozu mesnih proizvoda, izloženosti nitritima te analizi nitritâ u mesnim proizvodima na danskom tržištu.

               (42)

               Prema danskim tijelima, usporedba najnovijih podataka (od 2012. do 2014.) pokazuje povećanje potrošnje mesnih proizvoda, uključujući nareske, koji sadržavaju dodane nitrite. To je u skladu s kretanjima zabilježenima od 2000. koja pokazuju da su Danci sve izloženiji nitritima u mesnim proizvodima, od kojih su mnogi obuhvaćeni donjom graničnom vrijednosti za nitrite od 60 mg/kg.

               (43)

               U pogledu trgovine Danska zaključuje da tijekom razmatranog razdoblja posebni danski propisi nisu negativno utjecali na uvoz odabranih proizvoda u Dansku, što je vidljivo iz podatka da se uvoz u razdoblju 2013.–2016. povećao za oko 5 %, izuzmu li se podaci za Njemačku (11). Na temelju analize nitrita u mesnim proizvodima Danska tvrdi da sadržaj nitrita u proizvodima uvezenima u Dansku nije viši od onoga u danskim proizvodima.

               (44)

               Stoga Danska smatra legitimnim zadržati nacionalne propise za uporabu nitritâ u mesnim proizvodima, koji su restriktivniji od zahtjeva iz Uredbe (EZ) br. 1333/2008. Prema mišljenju Danske, praćenje provedeno u skladu s Odlukom (EU) 2015/826 pokazuje da pitanja zdravlja koja su prethodno uzeta u obzir i dalje vrijede. Naposljetku, Danska navodi da dostupni podaci pokazuju da danske odredbe nisu prepreka trgovini predmetnim proizvodima.

         2.2.   OCJENA DANSKOG STAJALIŠTA
   2.2.1.
         Opravdanost na osnovi važnih potreba iz članka 36. UFEU-a

               (45)

               Cilj je danskog zakonodavstva postići višu razinu zaštite zdravlja i života ljudi u pogledu izloženosti nitritima i mogućeg stvaranja nitrozaminâ u mesnim proizvodima određivanjem niže najveće dopuštene dodane količine nitrita za određene mesne proizvode u usporedbi s najvećim dopuštenim razinama propisanima Uredbom (EZ) br. 1333/2008 i nedopuštanjem stavljanja na tržište proizvoda za koje je moguće utvrditi samo najveće dopuštene razine ostataka.

               (46)

               Pri procjeni jesu li danski propisi doista odgovarajući i neophodni za postizanje tog cilja potrebno je u obzir uzeti niz čimbenika. Posebice je potrebno da dva zdravstvena rizika, s jedne strane prisutnost nitrozaminâ u mesnim proizvodima, a s druge strane mikrobiološka sigurnost mesnih proizvoda, budu u ravnoteži. Posljednji aspekt nije samo pitanje obične tehnološke potrebe već i vrlo važno zdravstveno pitanje. Iako se priznaje da je razine nitritâ u mesnim proizvodima potrebno ograničiti, niže razine nitrita u mesu neće automatski dovesti do veće zaštite ljudskog zdravlja. Najprikladnija razina nitrita ovisi o nizu čimbenika priznatih u relevantnim mišljenjima SCF-a i EFSA-e, tj. o dodatku soli, vlazi, pH-u, roku valjanosti proizvoda, higijeni, kontroli temperature itd.

               (47)

               Komisija mora procijeniti konkretne odluke danskog regulatora i iskustvo stečeno na temelju tih propisa, koji su na snazi već dulje vrijeme. Danska je brojkama koje je dostavila o učestalosti trovanja hranom, a posebice botulizma, pokazala da je svojim zakonodavstvom do sada postigla zadovoljavajuće rezultate. Načelno, ti podaci pokazuju da su najveće dopuštene razine navedene u danskom zakonodavstvu izgleda bile dovoljne da osiguraju mikrobiološku sigurnost mesnih proizvoda koji se trenutačno proizvode u Danskoj i načina proizvodnje koji se trenutačno upotrebljavaju u Danskoj.

               (48)

               Za razliku od Uredbe (EZ) br. 1333/2008 kojom se utvrđuju najveće dopuštene razine ostataka na kraju postupka proizvodnje za određene specificirane tradicionalne salamurene mesne proizvode, u danskim odredbama nema iznimki od načela utvrđivanja najvećih dopuštenih dodanih količina. To se odnosi i na salamurene mesne proizvode za koje obično nije moguće kontrolirati ulaznu količinu soli za soljenje koju meso apsorbira. Prema dostavljenim podacima, Danska prati dodavanje nitritâ salamurenim mesnim proizvodima tako što provodi uzorkovanje što je moguće bliže mjestu proizvodnje, kako bi stekla što realnija saznanja o dodanim količinama nitrita. Međutim, rezultati dviju inspekcijskih kampanja provedenih u mesnicama pokazuju prekoračenje količina dopuštenih u Danskoj u gotovo 35 % uzoraka salamurenih mesnih proizvoda u 2014. te 19 % u 2016. Stoga danska tijela mesnicama pružaju dodatne smjernice o propisima i važnim čimbenicima u pogledu apsorpcije nitrita tijekom salamurenja. Danska bi trebala nastaviti pratiti i nadzirati situaciju kako bi potvrdila usklađenost i shodno tome primjerenost nacionalnih odredbi za te proizvode.

               (49)

               Komisija napominje da se dansko zakonodavstvo, koje je usklađeno s relevantnim znanstvenim mišljenjima znanstvenih tijela Unije, temelji na reguliranju najvećih dopuštenih dodanih vrijednosti i da poštuje raspone dodanih količina nitrita koji se navode u tim mišljenjima, tj. 50–150 mg/kg. Istodobno, Danska je ustanovila specifičnije najveće dopuštene dodane količine za posebne skupine mesnih proizvoda nego što je to slučaj u Uredbi, s obzirom na vrste mesnih proizvoda i načine proizvodnje uobičajene u Danskoj.

               (50)

               Osim toga, potrebno je uzeti u obzir da, u skladu s informacijama koje je Danska dostavila, većinu mesnih proizvoda koje dansko stanovništvo troši čine mesni proizvodi za koje gornja granica trenutačno iznosi 60 mg/kg i trebalo bi je zamijeniti gornjom granicom od 100 ili 150 mg/kg. Iako danski proizvođači kao ni proizvođači u drugim državama članicama ne bi bili obvezni podići razine nitritâ koje trenutačno dodaju svojim proizvodima do najvećih dopuštenih razina iz Uredbe (EZ) br. 1333/2008, povećanje stvarne izloženosti danskog stanovništva nitritima ne može se isključiti.

               (51)

               Na temelju informacija koje su trenutačno dostupne Komisija smatra da se zahtjev za zadržavanje mjera o kojima je dostavljena obavijest može privremeno prihvatiti radi zaštite javnog zdravlja u Danskoj.

         2.2.2.
         Odsutnost proizvoljne diskriminacije, prikrivenog ograničenja trgovine među državama članicama ili bilo kakve prepreke funkcioniranju unutarnjeg tržišta

   2.2.2.1.   Odsutnost proizvoljne diskriminacije

               (52)

               Komisija je prema članku 114. stavku 6. UFEU-a obvezna provjeriti da predviđene mjere nisu sredstvo proizvoljne diskriminacije. Prema sudskoj praksi Suda, kako ne bi bilo diskriminacije, situacije koje su slične ne smiju se tretirati na različite načine, a različite se situacije ne smije tretirati na isti način.

               (53)

               Danski nacionalni propisi primjenjuju se i na domaće proizvode i na proizvode proizvedene u drugim državama članicama. U odsutnosti suprotnih dokaza može se zaključiti da nacionalne odredbe nisu sredstvo proizvoljne diskriminacije.

         2.2.2.2.   Odsutnost prikrivenih ograničenja trgovine

               (54)

               Nacionalne mjere koje ograničavaju uporabu proizvoda u većoj mjeri nego uredba Unije obično bi činile prepreku trgovini utoliko što se za proizvode koji su zakonski stavljeni na tržište i u uporabi su u ostatku Unije, zbog zabrane njihove uporabe u predmetnoj državi članici ne bi očekivalo da će u njoj biti stavljeni na tržište. Predviđeno je da se preduvjetima propisanima člankom 114. stavkom 6. UFEU-a spriječi primjena ograničenja na temelju kriterija iz stavaka 4. i 5. tog članka iz neprimjerenih razloga, zbog čega bi oni bili ekonomska mjera koja ometa uvoz proizvoda iz drugih država članica, tj. sredstvo neizravne zaštite nacionalne proizvodnje.

               (55)

               S obzirom na to da danski propisi ujedno nameću strože standarde o dodavanju nitritâ određenim mesnim proizvodima subjektima čije je sjedište u drugim državama članicama inače usklađenog područja, oni nužno čine prikriveno ograničenje trgovine ili prepreku funkcioniranju unutarnjeg tržišta. Priznaje se, međutim, da se članak 114. stavak 6. UFEU-a mora čitati tako da samo nacionalne mjere koje su neproporcionalna prepreka unutarnjem tržištu ne mogu biti odobrene. U vezi s time, Danska je dostavila podatke koji pokazuju da se uvoz određenih mesnih proizvoda iz drugih država članica u razdoblju 1994.–2016. povećao te da je u razdoblju 2013.–2016. bio stabilan.

               (56)

               U odsutnosti dokaza koji bi sugerirali da su nacionalne odredbe po svojem učinku mjera namijenjena zaštiti nacionalne proizvodnje, može se zaključiti da one nisu prikriveno ograničenje trgovine među državama članicama.

         2.2.2.3.   Odsutnost prepreka funkcioniranju unutarnjeg tržišta

               (57)

               Taj se uvjet ne može tumačiti tako da sprječava odobrenje svake nacionalne mjere koja bi mogla utjecati na funkcioniranje unutarnjeg tržišta. Doista, svaka nacionalna mjera kojom se odstupa od mjere usklađivanja usmjerene na uspostavljanje i rad unutarnjeg tržišta u svojoj biti je mjera koja će vjerojatno utjecati na unutarnje tržište. Stoga, kako bi se očuvalo korisna svojstva postupka propisanog člankom 114. UFEU-a, koncept prepreke funkcioniranju unutarnjeg tržišta mora se, u kontekstu članka 114. stavka 6. UFEU-a, shvatiti kao neproporcionalni učinak u odnosu na željeni cilj.

               (58)

               S obzirom na koristi za zdravlje koje danska vlada spominje u vezi sa smanjenjem izloženosti nitritima u mesnim proizvodima i na činjenicu da se, na temelju trenutačno dostupnih informacija, čini da negativnih utjecaja na trgovinu uopće nije bilo ili ih je bilo u vrlo ograničenoj mjeri, Komisija smatra da se prijavljeni danski propisi mogu privremeno zadržati iz razloga povezanih sa zaštitom zdravlja i života ljudi, s obzirom na činjenicu da nisu neproporcionalni te da stoga nisu prepreka funkcioniranju unutarnjeg tržišta u smislu članka 114. stavka 6. UFEU-a.

               (59)

               U svjetlu ove analize Komisija smatra da je uvjet o odsutnosti prepreka funkcioniranju unutarnjeg tržišta ispunjen.

         2.2.3.
         Vremensko ograničenje

               (60)

               Prethodno navedeni zaključci temelje se na trenutačno dostupnim informacijama te posebice na informacijama koje pokazuju da Danska uspijeva kontrolirati botulizam unatoč nižim najvećim dopuštenim razinama nitrita dodanih posebnim vrstama mesnih proizvoda i da pritom ne ometa trgovinu na neproporcionalan način.

               (61)

               Drugi važan čimbenik jest stopa potrošnje mesnih proizvoda u Danskoj, u odnosu na koju bi primjena Uredbe (EZ) br. 1333/2008 mogla dovesti do povećanja izloženosti danskog stanovništva nitritima, pa tako možda i nitrozaminima.

               (62)

               Danska bi trebala pratiti situaciju i prikupljati podatke o tome može li se primjenom razina propisanih Uredbom (EZ) br. 1333/2008 postići potrebna razina zaštite i, ako ne, bi li primjena tih razina dovela do neprihvatljivih rizika za ljudsko zdravlje. Prikupljeni podaci trebali bi se posebno usredotočiti na kontrolu botulizma i usklađenost s nacionalnim odredbama Danske o nitritima, posebno za salamurene mesne proizvode. Osim toga, Danska bi trebala nastaviti prikupljati podatke o uvozu mesnih proizvoda iz drugih država članica. Od Danske se traži da u roku od dvije godine od datuma donošenja ove Odluke izvijesti Komisiju o prikupljenim podacima.
               U tom kontekstu, Komisija smatra da se nacionalne odredbe u navedenom opsegu mogu odobriti na ograničeno razdoblje od tri godine.

         III.   ZAKLJUČAK

               (63)

               S obzirom na navedeno i uzimajući u obzir komentare koje je Cipar dostavio u pogledu obavijesti koju su dostavila danska tijela, Komisija smatra da se zahtjev Danske koji je Komisija primila 14. studenoga 2017. o zadržavanju nacionalnih odredbi o dodavanju nitritâ, koje su strože od onih iz Uredbe (EZ) br. 1333/2008, može odobriti na razdoblje od tri godine od datuma donošenja ove Odluke. Danska bi trebala nastaviti pratiti situaciju i prikupljati podatke o tome može li se primjenom razina propisanih Uredbom (EZ) br. 1333/2008 postići potrebna razina zaštite i, ako ne, bi li primjena tih razina dovela do neprihvatljivih rizika za ljudsko zdravlje,

         DONIJELA JE OVU ODLUKU:
   Članak 1.
   Odobravaju se nacionalne odredbe o dodavanju nitritâ mesnim proizvodima iz Odluke br. 1044 od 4. rujna 2015. o prehrambenim aditivima itd. u hrani (BEK nr. 1044 af 4.9.2015., Udskriftsdato: 25.9.2017., Fødevareministeriet) o kojima je Kraljevina Danska obavijestila Komisiju dopisom od 10. studenoga 2017., u skladu s člankom 114. stavkom 4. UFEU-a.
   Članak 2.
   Ova Odluka prestaje važiti 8. svibnja 2021.
   Članak 3.
   Ova je Odluka upućena Kraljevini Danskoj.

      Sastavljeno u Bruxellesu 8. svibnja 2018.

            Za Komisiju

         Vytenis ANDRIUKAITIS

            Član Komisije

      (1)  Odluka Komisije (EU) 2015/826 od 22. svibnja 2015. o nacionalnim odredbama koje je prijavila Danska o dodavanju nitrita određenim mesnim proizvodima (SL L 130, 28.5.2015., str. 10.).

      (2)  Uredba (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (SL L 354, 31.12.2008., str. 16.).

      (3)  Mišljenje o nitratima i nitritima izraženo 19. listopada 1990., Europska komisija – Izvješća Znanstvenog odbora za hranu (dvadesetšesta serija), str. 21.

      (4)  Mišljenje o nitratima i nitritima izraženo 22. rujna 1995., Europska komisija – Izvješća Znanstvenog odbora za hranu (tridesetosma serija), str. 1.

      (5)  Mišljenje Znanstvenog odbora za biološke opasnosti na zahtjev Komisije u vezi s učincima nitrita/nitrata na mikrobiološku sigurnost mesnih proizvoda, EFSA Journal (2003.) 14, str. 1.

      (6)  SL C 114, 28.3.2018., str. 11.

      (7)  Uredba Komisije (EU) br. 257/2010 od 25. ožujka 2010. o uspostavi programa za ponovnu procjenu odobrenih prehrambenih aditiva u skladu s Uredbom (EZ) br. 1333/2008 Europskog parlamenta i Vijeća o prehrambenim aditivima (SL L 80, 26.3.2010., str. 19.).

      (8)  Obavijest koju je Danska poslala Komisiji dopisom od 25. studenoga 2014.

      (9)  EFSA Journal 2017.; 15(6):4786.

      (10)  Direktiva 2006/52/EZ Europskog parlamenta i Vijeća od 5. srpnja 2006. o izmjeni Direktive 95/2/EZ o prehrambenim aditivima osim bojila i sladila te Direktive 94/35/EZ o sladilima za upotrebu u hrani (SL L 204, 26.7.2006., str. 10.).

      (11)  Danska je obavijestila Komisiju da postoji pogreška u memorandumu u pogledu uvoza dimljenog svinjskog mesa (slanine) iz Njemačke te da nema velikih promjena u pogledu uvoza slanine iz Njemačke u Dansku.


title: Odluka Vijeća (ZVSP) 2018/706 od 14. svibnja 2018. o izmjeni Odluke 2014/145/ZVSP o mjerama ograničavanja s obzirom na djelovanja kojima se podrivaju ili ugrožavaju teritorijalna cjelovitost, suverenitet i neovisnost Ukrajine

text:
               14.5.2018

               HR

               Službeni list Europske unije

               LI 118/3

         ODLUKA VIJEĆA (ZVSP) 2018/706
   od 14. svibnja 2018.
   o izmjeni Odluke 2014/145/ZVSP o mjerama ograničavanja s obzirom na djelovanja kojima se podrivaju ili ugrožavaju teritorijalna cjelovitost, suverenitet i neovisnost Ukrajine
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   uzimajući u obzir Odluku Vijeća 2014/145/ZVSP od 17. ožujka 2014. o mjerama ograničavanja s obzirom na djelovanja kojima se podrivaju ili ugrožavaju teritorijalna cjelovitost, suverenitet i neovisnost Ukrajine (1), a posebno njezin članak 3. stavak 1.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 17. ožujka 2014. donijelo Odluku 2014/145/ZVSP.

               (2)

               Nakon što je Ruska Federacija organizirala ruske predsjedničke izbore u nezakonito pripojenom Krimu i Sevastopolju, Vijeće smatra da bi pet osoba trebalo dodati na popis osoba, subjekata i tijela koji podliježu mjerama ograničavanja, kako je navedeno u Prilogu Odluci 2014/145/ZVSP.

               (3)

               Prilog Odluci 2014/145/ZVSP trebalo bi na odgovarajući način izmijeniti,

         DONIJELO JE OVU ODLUKU:
   Članak 1.
   Osobe navedene u Prilogu ovoj Odluci dodaju se na popis naveden u Prilogu Odluci 2014/145/ZVSP.
   Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 14. svibnja 2018.

            Za Vijeće

            Predsjednica

         E. ZAHARIEVA

      (1)  SL L 78, 17.3.2014., str. 16.

      PRILOG
      Sljedeće osobe dodaju se na popis osoba naveden u Prilogu Odluci 2014/145/ZVSP:

                     Ime

                     Identifikacijski podaci

                     Obrazloženje

                     Datum uvrštenja

                     „162.

                     Inna Nikolayevna GUZEYEVA
                     (Инна Николаевна ГУЗЕЕВА)
                     Inna Nikolayevna GUZEEVA
                     (Инна Николаевна ГУЗЕЕВА)
                     Inna Mykolayivna HUZIEIEVA
                     (Iнна Миколаївна ГУЗЄЄВА)

                     Datum rođenja: 20.5.1971.
                     Mjesto rođenja: Krim
                     Adresa: Simferopolj, Lisnevka, 83 Kievskaya str., apt. 67

                     Zamjenica predsjednika krimskog izbornog povjerenstva. U tom svojstvu sudjelovala je u organizaciji ruskih predsjedničkih izbora održanih 18. ožujka 2018. u nezakonito pripojenom Krimu i Sevastopolju i na taj način aktivno podupirala i provodila politike kojima se podrivaju teritorijalna cjelovitost, suverenost i neovisnost Ukrajine.

                     14.5.2018.

                     163.

                     Natalya Ivanovna BEZRUCHENKO /
                     Natalia Ivanovna BEZRUCHENKO
                     (Наталья Ивановна БЕЗРУЧЕНКО)
                     Nataliya Ivanivna BEZRUCHENKO
                     (Наталія Iванівна БЕЗРУЧЕНКО)

                     Datum rođenja: 22.8.1979.
                     Mjesto rođenja: Simferopolj, Krim
                     Adresa: Autonomna Republika Krim, Gresovskoe, 5-A Kryzhizhanovskogo str., apt. 64

                     Tajnica krimskog izbornog povjerenstva. U tom svojstvu sudjelovala je u organizaciji ruskih predsjedničkih izbora održanih 18. ožujka 2018. u nezakonito pripojenom Krimu i Sevastopolju i na taj način aktivno podupirala i provodila politike kojima se podrivaju teritorijalna cjelovitost, suverenost i neovisnost Ukrajine.

                     14.5.2018.

                     164.

                     Aleksandr Yurevich PETUKHOV /
                     Aleksandr Yurievich PETUKHOV
                     (Александр Юрьевич ПЕТУХОВ)
                     Oleksandr Yuriyovych PIETUKHOV
                     (Олександр Юрійович ПЄТУХОВ)

                     Datum rođenja: 17.7.1970.

                     Predsjednik sevastopoljskog izbornog povjerenstva. U tom svojstvu sudjelovao je u organizaciji ruskih predsjedničkih izbora održanih 18. ožujka 2018. u nezakonito pripojenom Krimu i Sevastopolju i na taj način aktivno podupirao i provodio politike kojima se podrivaju teritorijalna cjelovitost, suverenost i neovisnost Ukrajine.

                     14.5.2018.

                     165.

                     Miroslav Aleksandrovich POGORELOV
                     (Мирослав Александрович ПОГОРЕЛОВ)
                     Myroslav Oleksandrovych POHORIELOV
                     (Мирослав Олександрович ПОГОРЄЛОВ)

                     Datum rođenja: 7.6.1968.

                     Zamjenik predsjednika sevastopoljskog izbornog povjerenstva. U tom svojstvu sudjelovao je u organizaciji ruskih predsjedničkih izbora održanih 18. ožujka 2018. u nezakonito pripojenom Krimu i Sevastopolju i na taj način aktivno podupirao i provodio politike kojima se podrivaju teritorijalna cjelovitost, suverenost i neovisnost Ukrajine.

                     14.5.2018.

                     166.

                     Anastasiya Nikolayevna KAPRANOVA
                     (Анастасия Николаевна КАПРАНОВА)
                     Anastasiya Mykolayivna KAPRANOVA
                     (Анастасія Миколаївна КАПРАНОВА)

                     Datum rođenja: 1964. (moguće: 21. travnja)

                     Tajnica sevastopoljskog izbornog povjerenstva. U tom svojstvu sudjelovala je u organizaciji ruskih predsjedničkih izbora održanih 18. ožujka 2018. u nezakonito pripojenom Krimu i Sevastopolju i na taj način aktivno podupirala i provodila politike kojima se podrivaju teritorijalna cjelovitost, suverenost i neovisnost Ukrajine.

                     14.5.2018.”


title: Odluka Vijeća (ZVSP) 2018/712 od 14. svibnja 2018. o izmjeni Odluke (ZVSP) 2016/2382 o osnivanju Europske akademije za sigurnost i obranu (EASO)

text:
               15.5.2018

               HR

               Službeni list Europske unije

               L 119/37

         ODLUKA VIJEĆA (ZVSP) 2018/712
   od 14. svibnja 2018.
   o izmjeni Odluke (ZVSP) 2016/2382 o osnivanju Europske akademije za sigurnost i obranu (EASO)
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 28. stavak 1., članak 42. stavak 4. i članak 43. stavak 2.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 21. prosinca 2016. donijelo Odluku (ZVSP) 2016/2382 (1) o osnivanju Europske akademije za sigurnost i obranu (EASO).

               (2)

               Vijeće je 13. studenoga 2017. usvojilo zaključke o sigurnosti i obrani u okviru globalne strategije EU-a.

               (3)

               Vijeće je 20. studenoga 2017. usvojilo zaključke o Zajedničkoj komunikaciji Europskom parlamentu i Vijeću: Otpornost, odvraćanje i obrana: jačanje kibersigurnosti EU-a.

               (4)

               Upravljački odbor EASO-a složio se 6. veljače 2018. da bi EASO trebao preuzeti odgovornost za uspostavu platforme za obrazovanje, osposobljavanje, evaluaciju i vježbe u području kiberpitanja (Cyber Education, Training, Evaluation and Exercise platform – ETEE), istodobno uvažavajući potrebu da se osigura komplementarnost s drugim naporima i inicijativama Unije.

               (5)

               Iako osoblje EASO-a uglavnom čini upućeno osoblje, može postojati potreba da se neka od radnih mjesta voditeljâ osposobljavanja u području kibersigurnosti popune ugovornim osobljem, kada nije pronađen nijedan nacionalni stručnjak, kako bi se omogućila brza uspostava platforme za obrazovanje, osposobljavanje, evaluaciju i vježbe u području kiberpitanja.

               (6)

               Stoga bi trebalo utvrditi novi financijski referentni iznos za razdoblje od 1. siječnja 2018. do 31. prosinca 2018.

               (7)

               Odluku (ZVSP) 2016/2382 trebalo bi stoga na odgovarajući način izmijeniti,

         DONIJELO JE OVU ODLUKU:
   Članak 1.
   Odluka (ZVSP) 2016/2382 mijenja se kako slijedi:

               1.

               u članku 3. dodaje se sljedeća točka:

                           „(k)

                           administracijama država članica i Unije osigurati stručno osoblje koje je upoznato s politikama, institucijama, postupcima i najboljim praksama Unije u području kibersigurnosti i kiberobrane.”;

               2.

               u članku 4. stavku 2. dodaje se sljedeća točka:

                           „(h)

                           tečajevi osvješćivanja i napredni tečajevi u pogledu kiberpitanja, među ostalim za potporu misijama i operacijama ZSOP-a.”;

               3.

               članak 13. stavak 1. točka (c) zamjenjuje se sljedećim:

                           „(c)

                           ugovornog osoblja kada za položaj administrativnog i financijskog stručnjaka ili za položaje voditelja osposobljavanja u području kibersigurnosti nije pronađen nijedan nacionalni stručnjak te nakon što to odobri upravljački odbor.”;

               4.

               članak 16. stavak 2. zamjenjuje se sljedećim:
               „2.   Financijski referentni iznos namijenjen pokrivanju rashoda EASO-a tijekom razdoblja od 1. siječnja 2018. do 31. prosinca 2018. iznosi 1 308 164,00 EUR.
               O financijskom referentnom iznosu namijenjenom pokrivanju rashoda EASO-a za daljnja razdoblja odlučuje Vijeće.”.

         Članak 2.
   Stupanje na snagu
   Ova Odluka stupa na snagu na dan donošenja.

      Sastavljeno u Bruxellesu 14. svibnja 2018.

            Za Vijeće

            Predsjednica

         E. ZAHARIEVA

      (1)  Odluka Vijeća (ZVSP) 2016/2382 od 21. prosinca 2016. o osnivanju Europske akademije za sigurnost i obranu (EASO) i o stavljanju izvan snage Odluke 2013/189/ZVSP (SL L 352, 23.12.2016., str. 60.).


title: Odluka Vijeća od 14. svibnja 2018. o donošenju stajališta Vijeća o nacrtu izmjene proračuna br. 1 Europske unije za financijsku godinu 2018.

text:
               15.5.2018

               HR

               Službeni list Europske unije

               C 167/2

         ODLUKA VIJEĆA
   od 14. svibnja 2018.
   o donošenju stajališta Vijeća o nacrtu izmjene proračuna br. 1 Europske unije za financijsku godinu 2018.
   (2018/C 167/02)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 314., u vezi s Ugovorom o osnivanju Europske zajednice za atomsku energiju, a posebno njegov članak 106.a,
   uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (1), a posebno njezin članak 41.,
   budući da:

               —

               proračun Unije za financijsku godinu 2018. konačno je donesen 30. studenog 2017. (2),

               —

               Komisija je 22. veljače 2018. podnijela prijedlog koji sadrži nacrt izmjene proračuna br. 1 za opći proračun za financijsku godinu 2018.,

         ODLUČILO JE:
   Jedini članak
   Stajalište Vijeća o nacrtu izmjene proračuna br. 1 Europske unije za financijsku godinu 2018. doneseno je 14. svibnja 2018.
   Cjeloviti tekst dostupan je za čitanje ili preuzimanje na internetskim stranicama Vijeća: http://www.consilium.europa.eu/.

      Sastavljeno u Bruxellesu 14. svibnja 2018.

            Za Vijeće

            Predsjednik

         E. ZAHARIEVA

      (1)  SL L 298, 26.10.2012., str. 1.

      (2)  SL L 57, 28.2.2018., str. 1.


title: Odluka Vijeća (ZVSP) 2018/717 od 14. svibnja 2018. o izmjeni Odluke Vijeća (ZVSP) 2015/778 o vojnoj operaciji Europske unije na južnom središnjem Sredozemlju (EUNAVFOR MED SOPHIA)

text:
               16.5.2018

               HR

               Službeni list Europske unije

               L 120/10

         ODLUKA VIJEĆA (ZVSP) 2018/717
   od 14. svibnja 2018.
   o izmjeni Odluke Vijeća (ZVSP) 2015/778 o vojnoj operaciji Europske unije na južnom središnjem Sredozemlju (EUNAVFOR MED SOPHIA)
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 42. stavak 4. i članak 43. stavak 2.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 18. svibnja 2015. donijelo Odluku (ZVSP) 2015/778 (1) o vojnoj operaciji EU-a na južnom središnjem Sredozemlju (EUNAVFOR MED SOPHIA) kojom se doprinosi sprečavanju poslovnog modela mreža za krijumčarenje ljudi te za trgovinu ljudima na južnom središnjem Sredozemlju.

               (2)

               Vijeće je 20. lipnja 2016. donijelo Odluku (ZVSP) 2016/993 (2) kojom je izmijenjena Odluka (ZVSP) 2015/778 produljenjem mandata operacije, a posebno s ciljem doprinošenja dijeljenju informacija i provedbi embarga UN-a na oružje na otvorenome moru uz obalu Libije.

               (3)

               Vijeće je 19. prosinca 2016. donijelo Odluku (ZVSP) 2016/2314 (3) i 25. srpnja 2017. Odluku (ZVSP) 2017/1385 (4) kojima se proširuju ovlaštenja dodijeljena misiji EUNAVFOR MED SOPHIA za razmjenu informacija s relevantnim akterima.

               (4)

               Politički i sigurnosni odbor 20. ožujka 2018. usuglasio se da je, s ciljem poboljšavanja dijeljenja informacija s relevantnim tijelima država članica za izvršavanje zakonodavstva i agencijama Unije, u okviru operacije EUNAVFOR MED SOPHIA dopušteno djelovanje jedinice za informacije o kaznenim djelima (CIC).

               (5)

               Obrada osobnih podataka od strane članova CIC-a treba biti u skladu s člankom 8. Povelje o temeljnim pravima Europske unije.

               (6)

               Odluku Vijeća (ZVSP) 2015/778 trebalo bi na odgovarajući način izmijeniti.

               (7)

               U skladu s člankom 5. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u pripremi i provedbi odluka i djelovanja Unije koji imaju implikacije u području obrane. Stoga Danska ne sudjeluje u donošenju ove Odluke, ona za nju nije obvezujuća niti se na nju primjenjuje, a ne sudjeluje ni u financiranju ove operacije,

         DONIJELO JE OVU ODLUKU:
   Članak 1.
   U članku 8. Odluke (ZVSP) 2015/778 dodaje se sljedeći stavak:

      „4.   U okviru operacije EUNAVFOR MED SOPHIA dopušteno je djelovanje jedinice za informacije o kaznenim djelima (‚CIC’) sastavljene od osoblja relevantnih tijela država članica za izvršavanje zakonodavstva i agencija Unije navedenih u stavku 3. ovog članka, kako bi se olakšalo primanje, prikupljanje i prenošenje informacija, među ostalim osobnih podataka, o krijumčarenju ljudi i trgovini ljudima, embargu na oružje u Libiji, nezakonitom trgovanju, kako je navedeno u članku 2.b stavku 4., kao i kaznenim djelima relevantnima za sigurnost operacije.
      Obrada osobnih podataka u ovom kontekstu provodi se u skladu s pravom države zastave plovila na kojemu se nalazi CIC te, u odnosu na osoblje agencija Unije, u skladu s pravnim okvirom primjenjivim na odgovarajuće agencije.”

   Članak 2.
   Ova Odluka stupa na snagu na dan donošenja.

      Sastavljeno u Bruxellesu 14. svibnja 2018.

            Za Vijeće

            Predsjednica

         E. ZAHARIEVA

      (1)  Odluka (ZVSP) 2015/778 od 18. svibnja 2015. o vojnoj operaciji Europske unije na južnom središnjem Sredozemlju (EUNAVFOR MED SOPHIA) (SL L 122, 19.5.2015., str. 31.).

      (2)  Odluka Vijeća (ZVSP) 2016/993 od 20. lipnja 2016. o izmjeni Odluke (ZVSP) 2015/778 o vojnoj operaciji Europske unije na južnom središnjem Sredozemlju (EUNAVFOR MED SOPHIA) (SL L 162, 21.6.2016., str. 18.).

      (3)  Odluka Vijeća (ZVSP) 2016/2314 od 19. prosinca 2016. o izmjeni Odluke (ZVSP) 2015/778 o vojnoj operaciji Europske unije na južnom središnjem Sredozemlju (EUNAVFOR MED SOPHIA) (SL L 345, 20.12.2016., str. 62.).

      (4)  Odluka Vijeća (ZVSP) 2017/1385 od 25. srpnja 2017. o izmjeni Odluke (ZVSP) 2015/778 o vojnoj operaciji Europske unije na južnom središnjem Sredozemlju (EUNAVFOR MED SOPHIA)(SL L 194, 26.7.2017., str. 61.).


title: Odluka Vijeća (ZVSP) 2018/715 od 14. svibnja 2018. o izmjeni Odluke (ZVSP) 2016/849 o mjerama ograničavanja protiv Demokratske Narodne Republike Koreje

text:
               16.5.2018

               HR

               Službeni list Europske unije

               L 120/4

         ODLUKA VIJEĆA (ZVSP) 2018/715
   od 14. svibnja 2018.
   o izmjeni Odluke (ZVSP) 2016/849 o mjerama ograničavanja protiv Demokratske Narodne Republike Koreje
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 22. travnja 2013. donijelo Odluku 2013/183/ZVSP (1) o mjerama ograničavanja protiv Demokratske Narodne Republike Koreje („DNRK”).

               (2)

               Vijeće je 2. srpnja 2015. donijelo Odluku (ZVSP) 2015/1066 (2) kojom su Korejsko nacionalno osiguravajuće društvo („KNIC”) GmbH i šest osoba koje postupaju u njegovo ime ili prema njegovu nalogu dodani u Prilog II. Odluci 2013/183/ZVSP. Na dan 31. ožujka 2016. Vijeće je donijelo Odluku (ZVSP) 2016/475 (3) kojom je KNIC dodan u Prilog II. Odluci 2013/183/ZVSP, a obrisan unos za KNIC GmbH. Odluka (ZVSP) 2016/475 također je izmijenila unose za šest osoba koje postupaju u ime KNIC-a ili prema njegovu nalogu.

               (3)

               Vijeće je 27. svibnja 2016. donijelo Odluku (ZVSP) 2016/849 (4) o mjerama ograničavanja protiv Demokratske Narodne Republike Koreje i o stavljanju izvan snage Odluke 2013/183/ZVSP.

               (4)

               Vijeće sigurnosti Ujedinjenih naroda 5. kolovoza 2017. usvojilo je Rezoluciju 2371 (2017) kojom se predviđaju nove mjere protiv DNRK-a, uključujući uvrštenje KNIC-a na popis.

               (5)

               Vijeće je 10. kolovoza 2017. donijelo Provedbenu odluku (ZVSP) 2017/1459 (5) kojom je KNIC dodan u Prilog I. Odluci (ZVSP) 2016/849, a 24. kolovoza 2017. Vijeće je donijelo Odluku (ZVSP) 2017/1504 (6) kojom je KNIC izbrisan iz Priloga II. Odluci (ZVSP) 2016/849.

               (6)

               Unose za osobe koje postupaju u ime KNIC-a ili prema njegovu nalogu trebalo bi stoga premjestiti u Prilog III. Odluci (ZVSP) 2016/849 i izbrisati iz njezina Priloga II.

               (7)

               Prilog III. i Prilog II. Odluci (ZVSP) 2016/849 trebalo bi stoga na odgovarajući način izmijeniti,

         DONIJELO JE OVU ODLUKU:
   Članak 1.
   Prilog III. i Prilog II. Odluci (ZVSP) 2016/849 mijenjaju se kako je navedeno u Prilogu ovoj Odluci.
   Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 14. svibnja 2018.

            Za Vijeće

            Predsjednica

         E. ZAHARIEVA

      (1)  Odluka Vijeća 2013/183/ZVSP od 22. travnja 2013. o mjerama ograničavanja protiv Demokratske Narodne Republike Koreje i o stavljanju izvan snage Odluke 2010/800/ZVSP (SL L 111, 23.4.2013., str. 52.).

      (2)  Odluka Vijeća (ZVSP) 2015/1066 od 2. srpnja 2015. o izmjeni Odluke 2013/183/ZVSP o mjerama ograničavanja protiv Demokratske Narodne Republike Koreje (SL L 174, 3.7.2015.,str. 25.).

      (3)  Odluka Vijeća (ZVSP) 2016/475 od 31. ožujka 2016. o izmjeni Odluke 2013/183/ZVSP o mjerama ograničavanja protiv Demokratske Narodne Republike Koreje (SL L 85, 1.4.2016., str. 34.).

      (4)  Odluka Vijeća (ZVSP) 2016/849 od 27. svibnja 2016. o mjerama ograničavanja protiv Demokratske Narodne Republike Koreje i o stavljanju izvan snage Odluke 2013/183/ZVSP (SL L 141, 28.5.2016., str. 79.).

      (5)  Provedbena odluka Vijeća (ZVSP) 2017/1459 od 10. kolovoza 2017. o provedbi Odluke (ZVSP) 2016/849 o mjerama ograničavanja protiv Demokratske Narodne Republike Koreje (SL L 208, 11.8.2017., str. 38.).

      (6)  Odluka Vijeća (ZVSP) 2017/1504 od 24. kolovoza 2017. o izmjeni Odluke (ZVSP) 2016/849 o mjerama ograničavanja protiv Demokratske Narodne Republike Koreje (SL L 221, 26.8.2017., str. 22.).

      PRILOG

                  A

                  U Prilogu III. Odluci (ZVSP) 2016/849, pod naslovom „Popis osoba iz članka 23. stavka 1. točke (c) i članka 27. stavka 1. točke (c)”, pod podnaslovom „A. Osobe” dodaju se sljedeći unosi:

                              Ime

                              Identifikacijski podaci

                              Datum uvrštenja na popis

                              Obrazloženje

                              „19.

                              KIM Il-Su
                              također poznat kao: KIM Il Su

                              Datum rođenja: 2.9.1965.
                              Mjesto rođenja: Pjongjang, DNRK.

                              3.7.2015.

                              Upravitelj u odjelu za reosiguranje Korejskog nacionalnog osiguravajućeg društva (KNIC) u sjedištu u Pjongjangu te bivši ovlašteni glavni predstavnik KNIC-a u Hamburgu, postupa u ime KNIC-a ili prema njegovu nalogu.

                              20.

                              KANG Song-Sam
                              također poznat kao: KANG Song Sam

                              Datum rođenja: 5.7.1972.
                              Mjesto rođenja: Pjongjang, DNRK.

                              3.7.2015.

                              Bivši ovlašteni predstavnik Korejskog nacionalnog osiguravajućeg društva (KNIC) u Hamburgu, nastavlja postupati za ili u ime KNIC-a ili prema njegovu nalogu.

                              21.

                              CHOE Chun-Sik
                              također poznat kao: CHOE Chun Sik

                              Datum rođenja: 23.12.1963.
                              Mjesto rođenja: Pjongjang, DNRK.
                              Broj putovnice: 745132109
                              Valjanost do 12.2.2020.

                              3.7.2015.

                              Direktor u odjelu za reosiguranje Korejskog nacionalnog osiguravajućeg društva (KNIC) u sjedištu u Pjongjangu, postupa u ime KNIC-a ili prema njegovu nalogu.

                              22.

                              SIN Kyu-Nam
                              također poznat kao: SIN Kyu Nam

                              Datum rođenja: 12.9.1972.
                              Mjesto rođenja: Pjongjang, DNRK.
                              Broj putovnice: PO472132950

                              3.7.2015.

                              Direktor u odjelu za reosiguranje Korejskog nacionalnog osiguravajućeg društva (KNIC) u sjedištu u Pjongjangu te bivši ovlašteni predstavnik KNIC-a u Hamburgu, postupa u ime KNIC-a ili prema njegovu nalogu.

                              23.

                              PAK Chun-San
                              također poznat kao: PAK Chun San

                              Datum rođenja: 18.12.1953.
                              Mjesto rođenja: Pjongjang, DNRK.
                              Broj putovnice: PS472220097

                              3.7.2015.

                              Upravitelj u odjelu za reosiguranje Korejskog nacionalnog osiguravajućeg društva (KNIC) u sjedištu u Pjongjangu barem do prosinca 2015. te bivši ovlašteni glavni predstavnik KNIC-a u Hamburgu, nastavlja postupati za ili u ime KNIC-a ili prema njegovu nalogu.

                              24.

                              SO Tong Myong

                              Datum rođenja: 10.9.1956.

                              3.7.2015.

                              Predsjednik Korejskog nacionalnog osiguravajućeg društva (KNIC), predsjednik izvršnog upravnog odbora KNIC-a (lipanj 2012.); glavni direktor Korejskog nacionalnog osiguravajućeg društva, rujan 2013., postupa u ime KNIC-a ili prema njegovu nalogu.”

                  B

                  U Prilogu II. Odluci (ZVSP) 2016/849, pod naslovom „II. Osobe i subjekti koji pružaju financijske usluge koje bi mogle doprinijeti programima DNRK-a povezanima s nuklearnim oružjem, balističkim projektilima ili drugim oružjem za masovno uništavanje”, pod podnaslovom „A. Osobe” brišu se sljedeći unosi:

                              Ime

                              Drugo ime

                              Identifikacijski podaci

                              Datum uvrštenja na popis

                              Obrazloženje

                              „3.

                              KIM Il-Su

                              KIM Il Su

                              Datum rođenja: 2.9.1965.
                              Mjesto rođenja: Pjongjang, DNRK.

                              3.7.2015.

                              Upravitelj u odjelu za reosiguranje Korejskog nacionalnog osiguravajućeg društva (KNIC) u sjedištu u Pjongjangu te bivši ovlašteni glavni predstavnik KNIC-a u Hamburgu, djeluje u ime KNIC-a ili prema njegovim uputama.

                              4.

                              KANG Song-Sam

                              KANG Song Sam

                              Datum rođenja: 5.7.1972.
                              Mjesto rođenja: Pjongjang, DNRK.

                              3.7.2015.

                              Bivši ovlašteni predstavnik Korejskog nacionalnog osiguravajućeg društva (KNIC) u Hamburgu, nastavlja djelovati za ili u ime KNIC-a ili prema njegovim uputama.

                              5.

                              Choe Chun-Sik

                              CHOE Chun Sik

                              Datum rođenja: 23.12.1963.
                              Mjesto rođenja: Pjongjang, DNRK.
                              Broj putovnice: 745132109
                              Valjanost do 12.2.2020.

                              3.7.2015.

                              Direktor u odjelu za reosiguranje Korejskog nacionalnog osiguravajućeg društva (KNIC) u sjedištu u Pjongjangu, djeluje u ime KNIC-a ili prema njegovim uputama.

                              6.

                              SIN Kyu-Nam

                              SIN Kyu Nam

                              Datum rođenja: 12.9.1972.
                              Mjesto rođenja: Pjongjang, DNRK.
                              Broj putovnice: PO472132950

                              3.7.2015.

                              Direktor u odjelu za reosiguranje Korejskog nacionalnog osiguravajućeg društva (KNIC) u sjedištu u Pjongjangu te bivši ovlašteni predstavnik KNIC-a u Hamburgu, djeluje u ime KNIC-a ili prema njegovim uputama.

                              7.

                              PAK Chun-San

                              PAK Chun San

                              Datum rođenja: 18.12.1953.
                              Mjesto rođenja: Pjongjang, DNRK.
                              Broj putovnice: PS472220097

                              3.7.2015.

                              Upravitelj u odjelu za reosiguranje Korejskog nacionalnog osiguravajućeg društva (KNIC) u sjedištu u Pjongjangu barem do prosinca 2015. te bivši ovlašteni glavni predstavnik KNIC-a u Hamburgu, nastavlja djelovati za ili u ime KNIC-a ili prema njegovim uputama.

                              8.

                              SO Tong Myong

                              Datum rođenja: 10.9.1956.

                              3.7.2015.

                              Predsjednik Korejskog nacionalnog osiguravajućeg društva (KNIC), predsjednik izvršnog upravnog odbora KNIC-a (lipanj 2012.); glavni direktor Korejskog nacionalnog osiguravajućeg društva, rujan 2013., djeluje u ime KNIC-a ili prema njegovim uputama.”


title: Odluka Vijeća od 14. svibnja 2018. o imenovanju jednog člana Upravnog odbora Europske agencije za kemikalije

text:
               16.5.2018

               HR

               Službeni list Europske unije

               C 169/1

         ODLUKA VIJEĆA
   od 14. svibnja 2018.
   o imenovanju jednog člana Upravnog odbora Europske agencije za kemikalije
   (2018/C 169/01)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (1), a posebno njezin članak 79.,
   budući da:

               (1)

               Člankom 79. Uredbe (EZ) br. 1907/2006 predviđa se da Vijeće za članove imenuje po jednog predstavnika iz svake države članice Upravnog odbora Europske agencije za kemikalije („Upravni odbor”).

               (2)

               Vijeće je Odlukom od 11. svibnja 2015. (2) imenovalo 15 članova Upravnog odbora.

               (3)

               Vlada Estonije obavijestila je Vijeće o svojoj namjeri da zamijeni estonskog predstavnika u Upravnom odboru te je podnijela prijedlog za imenovanje novog predstavnika koji bi trebao biti imenovan na razdoblje koje traje do 31. svibnja 2019.,

         DONIJELO JE OVU ODLUKU:
   Članak 1.
   Gđa Enda VESKIMÄE, estonska državljanka, rođena 17. svibnja 1956., imenuje se članicom Upravnog odbora Europske agencije za kemikalije umjesto gđe Aive TELLING na razdoblje od 14. svibnja 2018. do 31. svibnja 2019.
   Članak 2.
   Ova Odluka stupa na snagu na dan donošenja.

      Sastavljeno u Bruxelles 14. svibnja 2018.

            Za Vijeće

            Predsjednica

         E. ZAHARIEVA

      (1)  SL L 396, 30.12.2006., str. 1.

      (2)  Odluka Vijeća od 11. svibnja 2015. o imenovanju petnaest članova Upravnog odbora Europske agencije za kemikalije (SL C 161, 14.5.2015., str. 2.).


title: Odluka Vijeća (EU) 2018/727 od 14. svibnja 2018. o imenovanju zamjenika člana Odbora regija, kojeg je predložila Rumunjska

text:
               17.5.2018

               HR

               Službeni list Europske unije

               L 122/34

         ODLUKA VIJEĆA (EU) 2018/727
   od 14. svibnja 2018.
   o imenovanju zamjenika člana Odbora regija, kojeg je predložila Rumunjska
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 305.,
   uzimajući u obzir prijedlog rumunjske vlade,
   budući da:

               (1)

               Vijeće je 26. siječnja 2015., 5. veljače 2015. i 23. lipnja 2015. donijelo odluke (EU) 2015/116 (1), (EU) 2015/190 (2) i (EU) 2015/994 (3) o imenovanju članova i zamjenikâ članova Odbora regija za razdoblje od 26. siječnja 2015. do 25. siječnja 2020. Odlukom Vijeća (EU) 2017/665 (4), 3. travnja 2017. g. Marius Horia ȚUȚUIANU zamijenio je g. Florina Grigorea TECĂUA u svojstvu zamjenika člana.

               (2)

               Odlukom Vijeća (EU) 2017/1762 (5), 25. rujna 2017. mjesto zamjenika člana Odbora regija postalo je slobodno imenovanjem g. Mariusa Horiae ȚUȚUIANUA članom Odbora regija,

         DONIJELO JE OVU ODLUKU:
   Članak 1.
   Sljedeća osoba imenuje se zamjenicom člana Odbora regija do kraja tekućeg mandata koji istječe 25. siječnja 2020.:

               —

               gđa Daniela CÎMPEAN, President of Sibiu County Council.

         Članak 2.
   Ova Odluka stupa na snagu na dan donošenja.

      Sastavljeno u Bruxellesu 14. svibnja 2018.

            Za Vijeće

            Predsjednica

         E. ZAHARIEVA

      (1)  Odluka Vijeća (EU) 2015/116 od 26. siječnja 2015. o imenovanju članova Odbora regija i njihovih zamjenika za razdoblje od 26. siječnja 2015. do 25. siječnja 2020. (SL L 20, 27.1.2015., str. 42.).

      (2)  Odluka Vijeća (EU) 2015/190 od 5. veljače 2015. o imenovanju članova Odbora regija i njihovih zamjenika za razdoblje od 26. siječnja 2015. do 25. siječnja 2020. (SL L 31, 7.2.2015., str. 25.).

      (3)  Odluka Vijeća (EU) 2015/994 od 23. lipnja 2015. o imenovanju članova i zamjenika članova Odbora regija za razdoblje od 26. siječnja 2015. do 25. siječnja 2020. (SL L 159, 25.6.2015., str. 70.).

      (4)  Odluka Vijeća (EU) 2017/665 od 3. travnja 2017. o imenovanju petorice članova i devetorice zamjenika članova Odbora regija, koje je predložila Rumunjska (SL L 94, 7.4.2017., str. 40.).

      (5)  Odluka Vijeća (EU) 2017/1762 od 25. rujna 2017. o imenovanju dvaju članova Odbora regija, koje je predložila Rumunjska (SL L 250, 28.9.2017., str. 56.).


               13.6.2018

               HR

               Službeni list Europske unije

               C 204/216

         P8_TA(2016)0330
   Predloženo imenovanje člana Revizorskog suda – Leo Brincat
   Odluka Europskog parlamenta od 13. rujna 2016. o predloženom imenovanju Lea Brincata za člana Revizorskog suda (C8-0185/2016 – 2016/0806(NLE))
   (Savjetovanje)
   (2018/C 204/31)

      Europski parlament,

               —

               uzimajući u obzir članak 286. stavak 2. Ugovora o funkcioniranju Europske unije u skladu s kojim se Vijeće savjetovalo s Parlamentom (C8-0185/2016),

               —

               uzimajući u obzir članak 121. Poslovnika,

               —

               uzimajući u obzir izvješće Odbora za proračunski nadzor (A8-0257/2016),

               A.

               budući da je Odbor Parlamenta za proračunski nadzor ocijenio kvalifikacije predloženog kandidata, posebno u smislu uvjeta navedenih u članku 286. stavku 1. Ugovora o funkcioniranju Europske unije;

               B.

               budući da je na sastanku Odbora za proračunski nadzor 5. rujna 2016. održano saslušanje kandidata Vijeća za članstvo u Revizorskom sudu;

               1.

               daje negativno mišljenje o prijedlogu Vijeća da se Leo Brincat imenuje članom Revizorskog suda i traži od Vijeća da povuče svoj prijedlog i da Parlamentu podnese novi;

               2.

               nalaže svojem predsjedniku da ovu Odluku proslijedi Vijeću i, radi obavijesti, Revizorskom sudu te drugim institucijama Europske unije i revizijskim institucijama država članica.


title: Odluka Vijeća (EU) 2018/934 od 25. lipnja 2018. o provedbi preostalih odredaba schengenske pravne stečevine koje se odnose na Schengenski informacijski sustav u Republici Bugarskoj i Rumunjskoj

text:
               2.7.2018

               HR

               Službeni list Europske unije

               L 165/37

         ODLUKA VIJEĆA (EU) 2018/934
   od 25. lipnja 2018.
   o provedbi preostalih odredaba schengenske pravne stečevine koje se odnose na Schengenski informacijski sustav u Republici Bugarskoj i Rumunjskoj
   VIJEĆE EUROPSKE UNIJE,
   uzimajući u obzir Akt o pristupanju Republike Bugarske i Rumunjske, a posebno njegov članak 4. stavak 2.,
   uzimajući u obzir mišljenje Europskog parlamenta (1),
   budući da:

               (1)

               U skladu s člankom 4. stavkom 2. prvim podstavkom Akta o pristupanju Republike Bugarske i Rumunjske („Akt o pristupanju iz 2005.”), odredbe schengenske pravne stečevine koje nisu navedene u Prilogu II. tom aktu, kojima Republika Bugarska („Bugarska”) i Rumunjska pristupaju od trenutka pristupanja primjenjuju se u Bugarskoj i Rumunjskoj na temelju odgovarajuće odluke Vijeća nakon provjere da su potrebni uvjeti za primjenu svih dijelova schengenske pravne stečevine ispunjeni.

               (2)

               Vijeće je 29. lipnja 2010. donijelo Odluku 2010/365/EU (2). Slijedom te odluke odredbe schengenske pravne stečevine koje se odnose na Schengenski informacijski sustav („SIS”) počele su se primjenjivati na Bugarsku i Rumunjsku od 15. listopada 2010., uz iznimku obveze odbijanja ulaska ili boravka na svojem državnom području državljanima trećih zemalja za koje je druga država članica izdala upozorenje u svrhu odbijanja ulaska ili boravka u skladu s Uredbom (EZ) br. 1987/2006 Europskog parlamenta i Vijeća (3) i uz obvezu da se suzdrže od izdavanja upozorenja i unošenja dodatnih informacija u SIS te od razmjene dopunskih informacija o državljanima trećih zemalja u svrhu odbijanja ulaska ili boravka u skladu s Uredbom (EZ) br. 1987/2006 („preostala ograničenja”).

               (3)

               Vijeće je 9. lipnja 2011. zaključilo da Bugarska i Rumunjska, u skladu s primjenjivim schengenskim postupcima evaluacije, ispunjavaju uvjete u svim područjima schengenske pravne stečevine, koji se odnose na zračne granice, kopnene granice, policijsku suradnju, zaštitu podataka, SIS, morske granice i vize.

               (4)

               Vijeće je 12. listopada 2017. donijelo Odluku (EU) 2017/1908 (4) o provedbi određenih odredaba schengenske pravne stečevine koje se odnose na vizni informacijski sustav („VIS”) u Bugarskoj i Rumunjskoj, ne dovodeći u pitanje zasebnu odluku Vijeća koja treba biti jednoglasno donesena u skladu s člankom 4. stavkom 2. Akta o pristupanju iz 2005. u pogledu ukidanja kontrola na unutarnjim granicama dotičnih država članica. Provedbom tih odredaba kojima se Bugarsku i Rumunjsku ovlašćuje da pristupaju podacima iz VIS-a u svrhu uvida u njih i u skladu s postupcima i uvjetima navedenima u toj odluci nastoji se olakšati kontrole koje Bugarska i Rumunjska obavljaju na graničnim prijelazima na svojim vanjskim granicama, koje su schengenske vanjske granice, te unutar svojeg državnog područja, čime se povećava razina sigurnosti u schengenskom području i olakšava borba protiv teških kaznenih djela i terorizma.

               (5)

               Kako bi se povećala razina sigurnosti u schengenskom području i učinkovitost borbe protiv teških kaznenih djela i terorizma, kontrole koje Bugarska i Rumunjska obavljaju na svojim vanjskim granicama i na svome državnom području trebale bi postati učinkovitije zahvaljujući izdavanju upozorenja u SIS-u u svrhu odbijanja ulaska ili boravka i izvršavanju takvih upozorenja koja su unijele druge države članice, posebice ako se takva upozorenja temelje na prijetnji javnom poretku ili javnoj ili nacionalnoj sigurnosti. Kako bi se osiguralo da Bugarska i Rumunjska imaju obvezu odbiti ulazak ili boravak na svojem državnom području državljanima trećih zemalja za koje je druga država članica izdala zabranu ulaska, kao i obvezu da takva upozorenja izdaju u SIS-u, primjereno je ukinuti preostala ograničenja u pogledu uporabe SIS-a. Ukidanjem tih ograničenja u Bugarskoj i Rumunjskoj doprinijet će se povećanju razine sigurnosti u schengenskom području i učinkovitijoj borbi protiv teških kaznenih i terorizma.

               (6)

               Primjereno je utvrditi datum od kojega bi trebalo ukinuti preostala ograničenja schengenske pravne stečevine koja se odnose na SIS. Članak 25. Konvencije o provedbi Schengenskog sporazuma od 14. lipnja 1985. između vlada država Gospodarske unije Beneluksa, Savezne Republike Njemačke i Francuske Republike o postupnom ukidanju kontrola na zajedničkim granicama (5) („Schengenska konvencija”) o savjetovanju vezanom za dozvolu boravka i upozorenje u svrhu zabrane ulaska trebao bi se primjenjivati od istog datuma.

               (7)

               Ovom Odlukom ne dovodi se u pitanje ukidanje kontrola na unutarnjim granicama dotičnih država članica, što bi trebalo biti predmet zasebne odluke Vijeća koja treba biti jednoglasno donesena u skladu s člankom 4. stavkom 2. Akta o pristupanju iz 2005.

               (8)

               Budući da je provjera u skladu s važećim schengenskim postupcima evaluacije za Bugarsku i Rumunjsku već dovršena na temelju članka 4. stavka 2. Akta o pristupanju iz 2005., provjera u skladu s člankom 1. stavkom 1. točkom (b) Uredbe Vijeća (EU) br. 1053/2013 (6) neće se provoditi u pogledu tih država članica. Međutim, slijedom donošenja ove Odluke, ukidanje preostalih ograničenja u pogledu uporabe SIS-a trebalo bi stupiti na snagu 1. kolovoza 2018.

               (9)

               U pogledu Islanda i Norveške ova Odluka predstavlja razvoj odredaba schengenske pravne stečevine u smislu Sporazuma između Vijeća Europske unije i Republike Islanda i Kraljevine Norveške o pridruživanju tih država provedbi, primjeni i razvoju schengenske pravne stečevine (7), koje pripadaju području iz članka 1. točke G Odluke Vijeća 1999/437/EZ (8).

               (10)

               U pogledu Švicarske ova Odluka predstavlja razvoj odredaba schengenske pravne stečevine u smislu Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (9), koje pripadaju području iz članka 1. točke G Odluke 1999/437/EZ u vezi s člankom 3. Odluke Vijeća 2008/146/EZ (10).

               (11)

               U pogledu Lihtenštajna ova Odluka predstavlja razvoj odredaba schengenske pravne stečevine u smislu Protokola između Europske unije, Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (11), koje pripadaju području iz članka 1. točke G Odluke 1999/437/EZ u vezi s člankom 3. Odluke Vijeća 2011/350/EU (12),

         DONIJELO JE OVU ODLUKU:
   Članak 1.
   1.   Preostala ograničenja schengenske pravne stečevine koja se odnose na SIS iz članka 1. stavka 4. točaka (a) i (b) Odluke Vijeća 2010/365/EU ne primjenjuju se na Bugarsku i Rumunjsku međusobno i u njihovim odnosima s Kraljevinom Belgijom, Češkom Republikom, Kraljevinom Danskom, Saveznom Republikom Njemačkom, Republikom Estonijom, Helenskom Republikom, Kraljevinom Španjolskom, Francuskom Republikom, Talijanskom Republikom, Republikom Latvijom, Republikom Litvom, Velikim Vojvodstvom Luksemburgom, Mađarskom, Republikom Maltom, Kraljevinom Nizozemskom, Republikom Austrijom, Republikom Poljskom, Portugalskom Republikom, Republikom Slovenijom, Slovačkom Republikom, Republikom Finskom i Kraljevinom Švedskom te s Republikom Islandom, Kneževinom Lihtenštajnom, Kraljevinom Norveškom i Švicarskom Konfederacijom.
   2.   Članak 25. Schengenske konvencije primjenjuje se na Bugarsku i Rumunjsku međusobno te na njihove odnose s državama iz stavka 1. ovog članka.
   3.   Primjenom stavaka 1. i 2. ovog članka ne dovodi se u pitanje donošenje odluke Vijeća kojom se utvrđuje datum ukidanja kontrola na unutarnjim granicama s Bugarskom i Rumunjskom.
   Članak 2.
   Ova Odluka stupa na snagu na dan donošenja.
   Primjenjuje se od 1. kolovoza 2018.
   Članak 3.
   Ova Odluka primjenjuje se u skladu s Ugovorima.

      Sastavljeno u Luxembourgu 25. lipnja 2018.

            Za Vijeće

            Predsjednik

         N. DIMOV

      (1)  Mišljenje od 13. lipnja 2018. (još nije objavljeno u Službenom listu).

      (2)  Odluka Vijeća 2010/365/EU od 29. lipnja 2010. o primjeni odredaba schengenske pravne stečevine koje se odnose na Schengenski informacijski sustav u Republici Bugarskoj i Rumunjskoj (SL L 166, 1.7.2010., str. 17.).

      (3)  Uredba (EZ) br. 1987/2006 Europskog parlamenta i Vijeća od 20. prosinca 2006. o uspostavi, djelovanju i korištenju druge generacije Schengenskog informacijskog sustava (SIS II) (SL L 381, 28.12.2006., str. 4.).

      (4)  Odluka Vijeća (EU) 2017/1908 od 12. listopada 2017. o provedbi određenih odredaba schengenske pravne stečevine koje se odnose na vizni informacijski sustav u Republici Bugarskoj i Rumunjskoj (SL L 269, 19.10.2017., str. 39.).

      (5)  SL L 239, 22.9.2000., str. 19.

      (6)  Uredba Vijeća (EU) br. 1053/2013 od 7. listopada 2013. o uspostavi mehanizma evaluacije i praćenja za provjeru primjene schengenske pravne stečevine i stavljanju izvan snage Odluke Izvršnog odbora od 16. rujna 1998. o uspostavi Stalnog odbora za ocjenu i provedbu Schengena (SL L 295, 6.11.2013., str. 27.).

      (7)  SL L 176, 10.7.1999., str. 36.

      (8)  Odluka Vijeća 1999/437/EZ od 17. svibnja 1999. o određenim aranžmanima za primjenu Sporazuma sklopljenog između Vijeća Europske unije i Republike Islanda i Kraljevine Norveške o pridruživanju tih dviju država provedbi, primjeni i razvoju schengenske pravne stečevine (SL L 176, 10.7.1999., str. 31.).

      (9)  SL L 53, 27.2.2008., str. 52.

      (10)  Odluka Vijeća 2008/146/EZ od 28. siječnja 2008. o sklapanju, u ime Europske zajednice, Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (SL L 53, 27.2.2008., str. 1.).

      (11)  SL L 160, 18.6.2011., str. 21.

      (12)  Odluka Vijeća 2011/350/EU od 7. ožujka 2011. o sklapanju Protokola između Europske unije, Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine, u vezi s ukidanjem kontrola na unutarnjim granicama i kretanju osoba, u ime Europske unije (SL L 160, 18.6.2011., str. 19.).